sagorsarker/bangla-wikipedia huggingface dataset:
সিরিল পুল

সিরিল জন পুল (; জন্ম: ১৩ মার্চ, ১৯২১ - মৃত্যু: ১১ ফেব্রুয়ারি, ১৯৯৬) নটিংহ্যামশায়ারের ম্যানসফিল্ড এলাকায় জন্মগ্রহণকারী ইংরেজ আন্তর্জাতিক ক্রিকেটার ও ফুটবলার ছিলেন। ইংল্যান্ড ক্রিকেট দলের অন্যতম সদস্য ছিলেন তিনি। ১৯৫১ থেকে ১৯৫২ সময়কালে সংক্ষিপ্ত সময়ের জন্যে ইংল্যান্ডের পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর ইংরেজ কাউন্টি ক্রিকেটে নটিংহ্যামশায়ার দলের প্রতিনিধিত্ব করেন। দলে তিনি মূলতঃ উইকেট-রক্ষক হিসেবে খেলতেন। এছাড়াও, বামহাতে ব্যাটিংয়ের পাশাপাশি বামহাতে মিডিয়াম বোলিংয়ে পারদর্শী ছিলেন সিরিল পুল।
নটিংহ্যামশায়ারের ম্যানসফিল্ড এলাকায় সিরিল পুলের জন্ম। বিনোদনধর্মী বামহাতি ব্যাটসম্যান হিসেবে সিরিল পুলের সবিশেষ খ্যাতি ছিল। ২৭ বছর পূর্তির পূর্বেই কাউন্টি ক্রিকেটে খেলার সুযোগ পান। তাসত্ত্বেও ঐ সময়ের স্বীকৃতিপ্রাপ্ত দূর্বল দলের সদস্যরূপে নিজেকে খুব সহজেই প্রতিষ্ঠিত করে ফেলেন।
১৯৪৮ সাল থেকে ১৯৬২ সাল পর্যন্ত সিরিল পুলের প্রথম-শ্রেণীর খেলোয়াড়ী জীবন চলমান ছিল। ১৯৫০-এর দশকে নটিংহ্যামশায়ারের জমকালো বিনোদনধর্মী ব্যাটসম্যানের ভূমিকায় অবতীর্ণ হয়েছিলেন। প্রায়শঃই সাজঘরে থাকা যে-কোন ধরনের ব্যাট ধার করে মাঠে নামতেন। এরজন্যে তিনি কোন প্রকার ওজন বা আকারের ধার ধারতেন না। নিয়মিতভাবে সহস্র রানের মাইলফলক স্পর্শ করতেন। প্রায় ৪০ বছর বয়সে ১৯৬১ সালে নিজের স্বর্ণালী সময় অতিবাহিত করেন। প্রথম-শ্রেণীর ক্রিকেটে ১,৮৬০ রান তুলেন তিনি।
সমগ্র খেলোয়াড়ী জীবনে তিনটিমাত্র টেস্টে অংশগ্রহণ করেছেন সিরিল পুল। ৩০ ডিসেম্বর, ১৯৫১ তারিখে কলকাতায় স্বাগতিক ভারত দলের বিপক্ষে টেস্ট ক্রিকেটে অভিষেক ঘটে তার। ৬ ফেব্রুয়ারি, ১৯৫২ তারিখে চেন্নাইয়ে একই দলের বিপক্ষে সর্বশেষ টেস্টে অংশ নেন তিনি। 
১৯৫১-৫২ মৌসুমে দলের সাথে ভারত গমনের সুযোগ পান। এ সফরে একটি টেস্টে অংশগ্রহণের সুযোগ পেয়েছিলেন সিরিল পুল। আঘাতের কারণে মাঠের বাইরে অবস্থানকারী জ্যাক ইকিনের স্থলাভিষিক্ত হন তিনি। এরপর তিনি আরও দুই টেস্টে অংশ নেন। দ্বিতীয় একাদশের খেলোয়াড় হিসেবে দুইটি অর্ধ-শতরানের ইনিংস খেলেন। অতিমাত্রায় রক্ষণাত্মক ঢংয়ে খেলার কারণে তাকে আর ইংল্যান্ড দলে খেলানো হয়নি।
আন্তর্জাতিক ক্রিকেট থেকে প্রত্যাখ্যাত হলেও ১৯৬২ সাল পর্যন্ত কাউন্টি ক্রিকেটে খেলা চালিয়ে যেতে থাকেন। ৪০ বছর বয়সে নিজস্ব সেরা মৌসুম অতিবাহিত করেন। প্রায় যে-কোন অবস্থানেই অসাধারণ ফিল্ডারের ভূমিকায় অবতীর্ণ হতেন। ৪০.২৫ গড়ে বেশ ভালোমানের টেস্ট ব্যাটিং গড়ের অধিকারী তিনি। সে তুলনায় প্রথম-শ্রেণীর ক্রিকেটে ৩২.৪৫ গড়ে রান পেয়েছেন। মাঝে-মধ্যে বোলিংয়ে অগ্রসর হতেন ও উইকেট-রক্ষণে অংশ নিতেন।
ক্রিকেটের পাশাপাশি ফুটবল খেলায়ও দক্ষতার পরিচয় দিয়েছেন সিরিল পুল। ১৫ বছর বয়সে ম্যানসফিল্ড টাউনের পক্ষে সর্বকনিষ্ঠ ফুটবলারের ভূমিকায় অবতীর্ণ হন। এরপর, জিলিংহাম ও ওলভারহাম্পটন ওয়ান্ডারার্স দলের পক্ষে ফুটবল খেলায় অংশ নিয়েছিলেন তিনি।
১১ ফেব্রুয়ারি, ১৯৯৬ তারিখে ৭৪ বছর বয়সে নটিংহ্যামশায়ারের বল্ডারটন এলাকায় সিরিল পুলের দেহাবসান ঘটে। মৃত্যুর পর ১৯৯৭ সালে উইজডেনে তার শোকসংবাদ প্রকাশিত হয়। জমকালো বিনোদনধর্মী ক্রিকেটার, অন্যতম সহজাত প্রতিভার অধিকারী ও দুঃসাহসী বামহাতি ব্যাটসম্যানসহ সেরা ফিল্ডার হিসেবে তাকে উল্লেখ করা হয়।
শেহেরজাদ ফরহাদ (টেলিভিশন ধারাবাহিক)

শাহর্জাদ বা শেহেরজাদ ফরহাদ হচ্ছে একটি ইরানি ঐতিহাসিক ধারাবাহিক নাটক । ১৯৫৩ সালে ইরানে সংঘটিত একটি যুদ্ধের সময়কে ধারাবাহিকটির গল্পের সময় হিসেবে ঠিক করা হয়েছিল । জনপ্রিয়তার কারণে এর আরবি, উর্দু, ফরাসি, স্পেনীয়, রুশ ও বাংলা ভাষার সংস্করণ তৈরি করা হয় । এসএ টিভিতে এর বাংলা সংস্করণ শেহেরজাদ ফরহাদ প্রচারিত হয় ।
অঞ্জনা ওম কাশ্যপ

অঞ্জনা ওম কাশ্যপ তিনি একজন ভারতীয় সাংবাদিক এবং উপস্থাপক। তিনি হিন্দি নিউজ চ্যানেল আজ তকের নির্বাহী সম্পাদক। 
অঞ্জনা রাঁচির (তদানীন্তন বিহারের অংশ) এক ভূমিহার গোত্রে জন্মেছিলেন। তাঁর বাবার নাম ওমপ্রকাশ তিওয়ারী। ওমপ্রকাশ ভারতীয় সেনাবাহিনীতে স্বল্প সময়ের জন্য একজন ডাক্তার ছিলেন এবং বাংলাদেশের স্বাধীনতা যুদ্ধের সময় সেবা দিয়েছিলেন।
স্থানীয় ক্যাথলিক স্কুল লরেটো কনভেন্টে এবং তারপরে, দিল্লি পাবলিক স্কুল, রাঁচি থেকে তাঁর প্রাথমিক বিদ্যালয়ের পড়াশোনা হয়েছিল। বিজ্ঞানের দিকে স্বাভাবিক ঝোঁক থাকা সত্ত্বেও তিনি দিল্লি বিশ্ববিদ্যালয়ের অধীনে উদ্ভিদবিদ্যায় ডিগ্রী অর্জনের জন্য পড়তে গিয়েছিলেন। অঞ্জনা অল ইন্ডিয়া প্রি মেডিকেল টেস্ট -এ অংশ নিয়েছিলেন কিন্তু পাস করতে পারেননি। তিনি ভাল তার্কিক ছিলেন এবং শৈশব থেকেই দৃঢ় নেতৃত্বের গুণাবলী প্রদর্শন করেছিলেন। তিনি তাঁর দুই বিদ্যালয়েই দল নেত্রী ছিলেন এবং তাঁর কলেজ ছাত্রাবাসের সভাপতি হয়েছিলেন।
কয়েক বছর পরে, স্নাতকোত্তর করার জন্য তিনি দিল্লি স্কুল অব সোশাল ওয়ার্ক এ ভর্তি হন। অঞ্জনা পাঠ্যক্রম এবং ক্ষেত্র পরিদর্শনে উল্লেখ করেছিলেন যা তাঁর মধ্যে সক্রিয়তার মনোভাব জাগ্রত করেছিল। 
অঞ্জনার প্রথম কাজটি ছিল দেবু মোটরস -এ পরামর্শদাতা হিসাবে; তবে, তিনি চাকরিটি পছন্দ করেন নি এবং প্রায় এক বছর পরে পদত্যাগ করেছিলেন। তারপরে তিনি বস্তিবাসীদের আইন পরামর্শদাতা হিসাবে একটা এনজিওতে যোগদান করেছিলেন।
২০০০ সালের গোড়ার দিকে, মূলত তাঁর স্বামীর জেদেই, অঞ্জনা জামিয়া মিলিয়া ইসলামিয়া বিশ্ববিদ্যালয় থেকে সাংবাদিকতায় ডিপ্লোমা নিতে পড়া শুরু করেছিলেন। স্নাতক শেষ হওয়ার পরে, পরিচিতদের কাছ থেকে কিছু সহায়তার পর তিনি দূরদর্শনে অন্তর্ভুক্ত হয়েছিলেন; তাকে "আঁখোঁ দেখি " নামে একটি অনুসন্ধানী অনুষ্ঠানের সংবাদ-ডেস্কে নিয়োগ দেওয়া হয়েছিল। এছাড়াও তাঁকে মাঝে মাঝে প্রতিবেদনের দায়িত্বও দেওয়া হয়েছিল।
এক বছরের মধ্যেই তিনি জি নিউজ এ চলে যান। যদিও তিনি সর্বত্রই উপস্থাপক হতে চেয়েছিলেন; চ্যানেলটি মনে করেছিল সূক্ষ্ম কথা বলার ক্ষেত্রে তাঁর কমতি আছে এবং তাঁকে ভূমিকা তৈরিতে নিযুক্ত করেছিল। জি-তে তাঁর পরবর্তী বছরগুলিতে, তিনি সফলভাবে অডিশনগুলি পাস করেছিলেন এবং মাঝে মাঝে বিশেষ অনুষ্ঠানগুলিতে তাঁকে উপস্থাপক হিসাবে ব্যবহার করা হত।
২০০৭ সালে, তিনি নিউজ ২৪ -এ যোগদান করেছিলেন, যেখানে তিনি প্রথমবার উপস্থাপকের মূল ভূমিকা পেয়েছিলেন, তাঁকে সান্ধ্যকালীন বিতর্ক অনুষ্ঠান নিয়ন্ত্রণ করতে হত। ২০১২ সালের প্রথম দিকে তিনি এই উদ্যোগ ছেড়ে স্টার নিউজে চলে এসেছিলেন; তবে কয়েক মাস পরে এটি বন্ধ হয়ে যায়। ২০১২ সালের শেষদিকে, অঞ্জনা আরও কিছু সাংবাদিকদের সাথে নিউজ ২৪-এর তাৎক্ষণিক প্রাক্তন অধিকর্তা - সুপ্রিয়া প্রসাদকে অনুসরণ করে, নিউজ ২৪ থেকে 'আজ তক' এ যোগ দেন।
অঞ্জনার বিবাহ হয়েছে মঙ্গেশ কাশ্যপের সাথে, তিনি ১৯৯৫ সাথে দিল্লি, আন্দামান ও নিকোবর দ্বীপপুঞ্জ পুলিশ পরিষেবা ক্যাডারের একজন কর্মাধ্যক্ষ। দিল্লী বিশ্ববিদ্যালয়ে পড়াকালীন মঙ্গেশের সাথে তাঁর পরিচয় হয়েছিল। মঙ্গেশ আগে ছিলেন দিল্লি পুলিশের অতিরিক্ত কমিশনার এবং ২০১৬ সালে, দক্ষিণ দিল্লি পৌর কর্পোরেশন এর প্রধান ভিজিল্যান্স অফিসার হয়েছেন। তাদের একটি ছেলে ও এক মেয়ে রয়েছে।
কে. অজিতা

কুন্নিক্কাল অজিতা (জন্ম: ১৯৫০) হলেন প্রাক্তন ভারতীয় নকশাল, যিনি ১৯৬০-এর দশকে কেরালায় নকশাল আন্দোলনে সক্রিয়ভাবে অংশ নিয়েছিলেন, উক্ত সময় এই দলটি থলসেরী ও পুলপাল্লি থানায় সশস্ত্র অভিযান চালিয়ে দুই জন পুলিশকে হত্যা করেছিল। অজিতা পরবর্তীকালে গ্রেপ্তার হন, তাঁর বিচার হয় এবং তাঁকে নয় বছরের কারাদণ্ড দেওয়া হয়।
কারাগারের সাজা শেষে অজিতা সশস্ত্র সংগ্রাম আন্দোলন থেকে সরে এসেছিলেন এবং বর্তমানে তিনি একজন মানবাধিকার কর্মী এবং সমাজ সংস্কারক হিসাবে কেরালার সামাজিক পরিবেশে সক্রিয়ভাবে কাজ করেছেন। ১৯৯৩ সালে তিনি অন্বেষী মহিলা পরামর্শ কেন্দ্র (যেটি একটি বেসরকারি সংগঠন) প্রতিষ্ঠা করেছিলেন, যা এখন কেরল স্ত্রী বেদী (কেরল মহিলাদের ফোরাম)-এর একটি অংশ, এটি নারীর অধিকার আদায়ের জন্য কাজ করে থাকে। একই সাথে এটি নারীর ক্ষমতায়নের জাতীয় মিশনের সাথে সমন্বয় করে।।
অজিতা তাঁর প্রাক্তন সহকর্মী ইয়াকুবের সাথে বিবাহ বন্ধনে আবদ্ধ হয়েছেন এবং এই দম্পতির ক্লিন্ট নামে একটি ছেলে এবং গার্গি নামে একটি কন্যা রয়েছে। তিনি একজন নাস্তিক ব্যক্তি।
কে. অজিতা ১৯৫০ সালের এপ্রিল মাসে ভারতের কেরলের কালিকটে কুনিক্কাল নারায়ণন ও মন্দাকিনীর ঘরে জন্মগ্রহণ করেছিলেন। তাঁর বাবা মা উভয়ই নকশাল আন্দোলনের সক্রিয় সমর্থক ছিলেন। কালিকটের একটি স্কুল থেকে তিনি স্কুল জীবনের পড়াশোনা সম্পন্ন করেছেন। অজিতা কলেজে উঠার সাথে সাথে সমাজের প্রতি হতাশ হয়ে পড়েন এবং নকশাল আন্দোলনের সাথে জড়িত হতে শুরু করেন। তিনি প্রাক ডিগ্রি কোর্স করার সময় কলেজ ছেড়ে চলে যান এবং নকশাল আন্দোলনে সক্রিয় হয়ে উঠেন।
কারাগার থেকে মুক্তি পাওয়ার পরে অজিতা একটি সাধারণ জীবন শুরু করার চেষ্টা করেছিলেন। অতঃপর তিনি ইয়াকুবের সাথে বিবাহ বন্ধনে আবদ্ধ হন; তাঁদের দুটি সন্তান রয়েছে। তবে, সাধারণ জীবনে ফেরার চেষ্টা একটি স্বল্পস্থায়ী প্রচেষ্টা ছিল। ১৯৮৮ সালে মুম্বইয়ের মহিলা সংগঠনগুলোর একটি সম্মেলন তাঁকে সামাজিক সক্রিয়তায় ফেরাতে প্রভাবিত করেছিল এবং তিনি কালিকট (কালিকট) ভিত্তিক 'বোধন' (সচেতনতা) নামে একটি সংস্থা প্রতিষ্ঠা করেছিলেন।
এই সংগঠনটি দীর্ঘদিন ধরে চলতে পারেনি, তবে অজিতা ১৯৯৩ সালে অন্বেষী মহিলা পরামর্শ কেন্দ্র (সংক্ষেপে অন্বেষী) নামে আরও একটি সংস্থা গঠন করেছিলেন। তিনি কেরালায় বহু সংবেদনশীল মানবাধিকার মামলায় সক্রিয় অংশগ্রহণকারী ছিলেন।
আইসক্রিম পার্লার সেক্স কেলেঙ্কারী (১৯৯৭) মামলা অনুযায়ী, কালিকটের একটি স্থানীয় আইসক্রিম পার্লারে নাবালিকা মেয়েদের যৌন শোষণ করা হয়েছিল, পরে জানা যায় যে আইসক্রিম ব্যবসায়ীরাও এই যৌন শোষণের সাথে জড়িত ছিল। পাঁচটি নাবালিকা মেয়ে অজিতার কাছে এসে সাহায্য চেয়েছিল। পরবর্তীতে অন্বেষীর নেতৃত্বে একটি ব্যক্তিগত তদন্ত হয়েছিল এবং পুলিশে এই বিষয়টি সম্পর্কে সম্পূর্ণ তথ্য পায়। তাদের অভিযোগ, নগরীর রেলপথগুলোতে পাওয়া দুই কিশোরীর মৃতদেহের সাথে এই মামলার দৃঢ়ভাবে যোগাযোগ রয়েছে। তৎকালীন কেরালার শিল্পমন্ত্রী পি. কে. কুনালিকুট্টির নাম এবং ভারতীয় ইউনিয়ন মুসলিম লীগের (আইইউএমএল) নেতা, সিপিএম নেতা টিপি দাশান এবং কিছু কাস্টম কর্মকর্তার মতো অনেক পরিচিত নাম আসামির তালিকায় স্থান পেয়েছিল।
বিচার চলাকালীন ভুক্তভোগী পাঁচজনের মধ্যে দুই জনই তাদের বক্তব্য প্রত্যাহার করে নেয়। ২০০৫ সালে কেরালা হাইকোর্ট, এই আবেদনটি খারিজ করে এবং ২০০৬ সালে ভারতের সর্বোচ্চ ন্যায়ালয় প্রমাণের অভাব উল্লেখ করে মামলাটি খারিজ করে দেয়।
২০১৬ সালে, তিনি অখিল ভারতীয় বিদ্যার্থী পরিষদের বিরুদ্ধে একটি বিতর্কে অ্যামনেস্টি ইন্টারন্যাশনালকে সমর্থন করেছিলেন।
দম্মিকা রানাতুঙ্গা

দম্মিকা রানাতুঙ্গা (; জন্ম: ১২ অক্টোবর, ১৯৬২) কলম্বো এলাকায় জন্মগ্রহণকারী সাবেক শ্রীলঙ্কান আন্তর্জাতিক ক্রিকেটার ও প্রশাসক। শ্রীলঙ্কা ক্রিকেট দলের অন্যতম সদস্য ছিলেন তিনি। ১৯৮৯ থেকে ১৯৯০ সময়কালে সংক্ষিপ্ত সময়ের জন্যে শ্রীলঙ্কার পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর শ্রীলঙ্কান ক্রিকেটে সিংহলীজ স্পোর্টস ক্লাবের প্রতিনিধিত্ব করেন। দলে তিনি মূলতঃ ডানহাতি ব্যাটসম্যান হিসেবে খেলতেন। এছাড়াও, ডানহাতে অফ ব্রেক বোলিংয়ে পারদর্শী ছিলেন তিনি।
১৯৮৪-৮৫ মৌসুম থেকে ১৯৯৫-৯৬ মৌসুম পর্যন্ত দম্মিকা রানাতুঙ্গা’র প্রথম-শ্রেণীর খেলোয়াড়ী জীবন চলমান ছিল।
সমগ্র খেলোয়াড়ী জীবনে দুইটিমাত্র টেস্ট ও চারটিমাত্র একদিনের আন্তর্জাতিকে অংশগ্রহণ করেছেন দম্মিকা রানাতুঙ্গা। ৮ ডিসেম্বর, ১৯৮৯ তারিখে ব্রিসবেনে স্বাগতিক অস্ট্রেলিয়া দলের বিপক্ষে টেস্ট ক্রিকেটে অভিষেক ঘটে তার। এরপর, ১৬ ডিসেম্বর, ১৯৮৯ তারিখে হোবার্টে একই দলের বিপক্ষে সর্বশেষ টেস্টে অংশ নেন তিনি।
১৯৯০-৯১ মৌসুমে অস্ট্রেলিয়া গমন করেন। উদ্বোধনী ব্যাটসম্যান হিসেবে খেলতেন। তবে, এ সিরিজের মাধ্যমেই তার টেস্ট জীবন শেষ হয়ে যায়। অভিষেক ইনিংসে অপরিসীম ধৈর্য্যের পরিচয় দিয়ে ৪০ রান তুলেন। এরপর, হোবার্টে করেছিলেন ৪৫। তার খেলার ধরন অনেকাংশেই দীর্ঘ সময়ের ক্রিকেটের উপযোগী ছিল।
ক্রিকেট খেলা থেকে অবসর গ্রহণের পর প্রশাসনে প্রবেশ করেন। শ্রীলঙ্কান ক্রিকেটে প্রভাবশালী প্রশাসক হিসেবে নিজেকে তুলে ধরেন। এক পর্যায়ে শ্রীলঙ্কান ক্রিকেট বোর্ডের প্রধান নির্বাহীর দায়িত্ব পালন করেছেন।
ক্রিকেটপ্রেমী পরিবারে দম্মিকা রানাতুঙ্গা’র জন্ম। শ্রীলঙ্কার সাবেক অধিনায়ক অর্জুনা রানাতুঙ্গা, সঞ্জীবা রানাতুঙ্গা, নিশান্ত রানাতুঙ্গা, প্রসন্ন রানাতুঙ্গা ও রুয়ান রানাতুঙ্গা’র জ্যেষ্ঠ ভ্রাতা তিনি। তন্মধ্যে, তিন ভাই শ্রীলঙ্কার পক্ষে টেস্ট ক্রিকেটে অংশগ্রহণের সুযোগ পেয়েছিলেন।
সবিতা আম্বেডকর

সাবিতা ভীমরাও আম্বেডকর (জন্মগত নাম শারদা কৃষ্ণরাও কবির; ২রা জানুয়ারি ১৯০৯ - ২৯শে মে ২০০৩) একজন ভারতীয় সমাজকর্মী, ডাক্তার এবং ভারতীয় সংবিধানের জনক ভীমরাও রামজি আম্বেডকরের দ্বিতীয় স্ত্রী ছিলেন। আম্বেডকরকে বৌদ্ধ ধর্মাবলম্বীরা মাই বা মাইসাহেব (মারাঠি ভাষায় মা-কে মাই বলে অভিহিত করা হয়) হিসাবে উল্লেখ করে থাকেন।
বি. আর. আম্বেডকরের বিভিন্ন আন্দোলনে, বই লেখার সময়, ভারতীয় সংবিধান রচনা এবং হিন্দু কোড বিল ও দলিত বৌদ্ধ আন্দোলনের সময় তিনি তাঁকে সহায়তা করেছিলেন। বাবাসাহেব আম্বেডকর তাঁর "দ্য বুদ্ধ এন্ড হিজ ধম্ম" বইয়ের মুখবন্ধে, তাঁর জীবন আট-দশ বছরের জন্য প্রসারিত করার জন্য তাঁর স্ত্রী সাবিতা আম্বেডকরকে কৃতিত্ব দিয়েছিলেন।
সাবিতা আম্বেডকর ১৯০৯ সালের ২রা জানুয়ারি তারিখে তৎকালীন ব্রিটিশ ভারতের বোম্বে প্রেসিডেন্সির বোম্বের একটি মারাঠি ব্রাহ্মণ পরিবারে জন্মগ্রহণ করেছিলেন। তাঁর জন্মের নাম ছিল "শারদা কৃষ্ণরাও কবির"। তাঁর মাতার নাম জানকী এবং পিতার নাম কৃষ্ণরাও বিনায়ক কবির ছিল। তাঁর পরিবার মহারাষ্ট্রের রত্নগিরি জেলার রাজাপুরের দোরস গ্রামের বাসিন্দা ছিল। পরে তাঁর বাবা রত্নগিরি থেকে বোম্বে চলে এসেছিলেন। অতঃপর তাঁরা দাদারের পশ্চিমে স্যার রাও বাহাদুর সি কে বোলে রোডে, মাতৃছায়ায়, সারুর বাড়িতে একটি বাড়ি ভাড়া নিয়ে বসবাস করতেন।
সাবিতা আম্বেডকর একজন মেধাবী ছাত্রী ছিলেন। তিনি পুনে থেকে তাঁর প্রাথমিক পড়াশোনা সম্পন্ন করেছিলেন। এর পরে, ১৯৩৭ সালের দিকে, তিনি বোম্বের গ্রান্ট মেডিকেল কলেজ থেকে ব্যাচেলর অব মেডিসিন, ব্যাচেলর অব সার্জারি সম্পন্ন করেন। পড়াশোনা শেষ হলে তিনি গুজরাতের একটি বড় হাসপাতালে প্রথম শ্রেণির মেডিকেল অফিসার হিসাবে নিযুক্ত হন। কিন্তু কয়েক মাস অসুস্থতার পরে তিনি তার চাকরি ছেড়ে নিজের গ্রামে ফিরে আসেন। তাঁর আট ভাইবোনের মধ্যে ছয়জনের আন্ত-বর্ণ বিবাহ (অন্য জাতিতে বিবাহ) হয়েছিল। উক্ত দিনগুলোতে এটি মারাঠি ব্রাহ্মণদের কাছে এক অসাধারণ বিষয় ছিল। সাবিতা বলেছিলেন, "আমাদের পরিবার আন্তঃজাতির বিবাহের বিরোধিতা করেনি, কারণ পুরো পরিবার শিক্ষিত এবং প্রগতিশীল ছিল।"
১৯৪৮ সালের ১৫শে এপ্রিল তারিখে শারদা কবির ভীমরাও রামজি আম্বেডকরের সাথে বিবাহ বন্ধনে আবদ্ধ হয়েছিলেন। বিবাহের সময় তিনি ৩৯ বছর বয়সী ছিলেন এবং তাঁর স্বামী ৫৭ বছর বয়সী ছিলেন। তাঁদের বিয়ের পরে, তিনি তাঁর অনুসারীদের কাছে জনপ্রিয়ভাবে "মাই" (মা) নামে পরিচিত ছিলেন। বিয়ের রেজিস্ট্রার হিসাবে, জেলা প্রশাসক রামেশ্বর দয়ালকে দিল্লিতে ডেকে আনা হয়েছিল। এই বিবাহ নাগরিক আইন অনুযায়ী সাধারণভাবে বিবাহ সম্পন্ন হয়েছিল। এই অনুষ্ঠানে যাঁরা উপস্থিত ছিলেন তাঁদের মধ্যে রায় সাহাব পুরান চাঁদ, মি. ম্যাসি (ব্যক্তিগত সচিব), নীলকন্ঠ, রামকৃষ্ণ চান্দিওয়ালা, সংস্থা আধিকারিক মেশরাম, চিত্রের ভাগ্নে, স্বরাষ্ট্র সচিব বন্দ্যোপাধ্যায় এবং শারদা কবিরের ভাই অন্যতম। এছাড়াও ১৯৪৮ সালের ২৮শে নভেম্বর তারিখে, সদ্য বিবাহিত দম্পতিকে ভারতের তৎকালীন গভর্নর-জেনারেল চক্রবর্তী রাজাগোপালাচারী "স্নেহ ভোজ" এর জন্য আমন্ত্রণ জানিয়েছিলেন এবং তাঁদের শুভেচ্ছা জানিয়েছিলেন। বিয়ের পরে শারদা 'সাবিতা' নামটি গ্রহণ করেছিলেন।
অমৃতা রায় চৌধুরী

অমৃতা রায় চৌধুরী হলেন একজন ভারতীয় সামাজিক কর্মী, যিনি বিশেষ চাহিদা সম্পন্ন শিশুদের জন্য কাজ করেন। তিনি ভারতের কলকাতার একটি বেসরকারি সংস্থা সর্বোৎকৃষ্ট জ্ঞান সমিতি-র প্রতিষ্ঠাতা, যেটি বিশেষভাবে সক্ষম ব্যক্তিদের অর্থনৈতিক ও সামাজিক পুনর্বাসনের জন্য কাজ করে।
অমৃতা দৃশ্যমান প্রতিবন্ধকতাসহ শিশুদের পুনর্বাসনে ১৩ বছরেরও বেশি সময় কাটিয়েছিলেন এবং তারপরে শিশুদের মানসিক স্বাস্থ্যের দিকে নজর রেখে সেই বিষয়ে কিছু করার সিদ্ধান্ত নিয়েছেন। তিনি ৩,০০০ এরও বেশি শিশুর দৃশ্যমান পুনর্বাসন করেছেন এবং তাদের মূলধারার বিদ্যালয়ে ভর্তি করার জন্য ব্যাপকভাবে কাজ করেছেন। ২০১০ সালে তাঁর নিষ্ঠা ও প্রতিশ্রুতিবদ্ধতার জন্য তিনি পশ্চিমবঙ্গ রাজ্য সরকার কর্তৃক সরকারী এসএসকেএম হাসপাতালের নিউরো উন্নয়ন ক্লিনিকে দৃষ্টি বিভাগের বিকাশ করার জন্য নির্বাচিত হয়েছিলেন। এটি তাঁকে বিশেষ অনুপ্রেরণা দিয়েছিল, অতঃপর তিনি বহু প্রতিবন্ধী শিশুদের জন্য কাজ শুরু করেছিলেন।
বিশেষ শিশুদের জন্য কাজ করার পরে অমৃতা "বিশেষভাবে সক্ষম প্রাপ্তবয়স্কদের" সাথে কাজ করার জন্য আরও একটি পদক্ষেপ নেওয়ার সিদ্ধান্ত নিয়েছিলেন, যাতে তারা সাধারণ জীবনযাপন করতে পারে। কোন মানুষের জীবিকা নির্বাহের জন্য তাকে প্রশিক্ষণ দেওয়া দরকার। তাঁর বেসরকারি সংস্থায়, তিনি দক্ষতা ভিত্তিক প্রশিক্ষণ দেওয়া শুরু করেন এবং অল্প সময়ের মধ্যেই, বাবা মায়েরা যাঁরা তাঁদের শিশুদের প্রশিক্ষণ ক্লাসে নিয়ে আসছিলেন তাঁরা অমৃতার সাথে আলোচনা করেন যে, বাস্তব জীবনে চাকরির জন্য প্রশিক্ষণ গ্রহণ করেও অনেক সময় সমিতিবদ্ধ চাকরিতে কিছু করার সুযোগ হয়ে উঠে না। অতঃপর তাঁদের সন্তানদের ভবিষ্যৎ কি হবে এই বিষয়ে। অতঃপর অমৃতা এবং পাঁচ জন বাবা মা সিদ্ধান্ত নিয়েছিলেন তাঁদের কিছু করতে হবে। এর ফলস্বরূপ তাঁরা একটি অন্যরকম ক্যাফে স্থাপনের সিদ্ধান্ত নেন। যারা অটিজম, ডাউন সিনড্রোম বা অন্য কোনও স্নায়ুজনিত প্রতিবন্ধকতায় ভুগছে এইরকম ২০ থেকে ৪০ বছর বয়সী "বিশেষভাবে সক্ষম প্রাপ্ত বয়স্কদের" একটি দলকে তিনি প্রশিক্ষণ দেওয়া শুরু করেন। একেবারে শূন্য থেকে শুরু করে, তিনি তাদের কী পরতে হবে, কীভাবে যোগাযোগ করতে হবে সেই বিষয়ে প্রাথমিক প্রশিক্ষণ প্রদান করে, ১৬ জনের একটি দল নির্বাচন করে তাদের কর্মসংস্থানের ব্যবস্থা করে দিয়েছিলেন।
তারপরে তাদের রান্না করার প্রশিক্ষণ দেওয়ার সময় এসেছিল, অমৃতা তাদের প্রশিক্ষণের জন্য পেশাদার রাঁধুনি পাওয়ার জন্য যথাসাধ্য চেষ্টা করেছিলেন। কিন্তু ২০ জন শেফ নিজস্ব কারণ দেখিয়ে তাঁর প্রস্তাব প্রত্যাখ্যান করেছিলেন যদিও শেষ পর্যন্ত দুই জন রাঁধুনি এগিয়ে এসেছিলেন এবং কীভাবে কাপ কেক থেকে শুরু করে সুস্বাদু কুকি বিস্কুট তৈরি করা যায় তা নিয়ে কয়েক মাস ধরে শিক্ষার্থীদের পরামর্শ দিয়েছিলেন। ক্যাফেটি ২০১৮ সালে খোলা হয়েছিল।
ওরে যাত্রী (১৯৫১-এর চলচ্চিত্র)

ওরে যাত্রী একটি বাংলা চলচ্চিত্র যেটি রাজেন চৌধুরী পরিচালিত এবং ফটোগ্রাফি পরিচালনা করেন অনিল গুপ্ত। এই চলচ্চিত্রটি ১ জানুয়ারি ১৯৫১ সালে কল্প চিত্রমন্দির ব্যানারে ব্যানারে মুক্তি পেয়েছিল। এই চলচ্চিত্রটি সংগীত পরিচালনা করেছিলেন কালীপদ সেন। এই সিনেমাটির মুখ্য চরিত্রে অভিনয় করেন উত্তম কুমার ও প্রভা দেবী। এই চলচ্চিত্রটি সাদা কালো ছিল।
গীতাঞ্জলি রাও

গীতাঞ্জলি রাও (জন্ম: ১৯৭২) একজন ভারতীয় নাট্য অভিনেত্রী, অ্যানিমেটর এবং চলচ্চিত্র নির্মাতা। তিনি "বোম্বাই রোজ" -এর লেখক ও পরিচালক। এটি একটি পূর্ণ দৈর্ঘ্যের অ্যানিমেটেড ছায়াছবি, ২০১৯ সালের ৩৪তম ভেনিস সমালোচক সপ্তাহ এই ছবিটি দিয়ে শুরু হয়েছিল। 
গীতাঞ্জলি একজন প্রয়োগ শিল্পী হিসাবে মুম্বইয়ের স্যার জে. জে. ইনস্টিটিউট অফ অ্যাপ্লায়েড আর্টস থেকে ১৯৯৪ সালে স্নাতক ডিগ্রি অর্জন করেছিলেন। তিনি এখানে অ্যানিমেশন এবং চলচ্চিত্র নির্মাণ শিখেছিলেন। তিনি স্বতন্ত্রভাবে দুটি অ্যানিমেটেড স্বল্পদৈর্ঘ্যের ছায়াছবি পরিচালনা এবং প্রযোজনা করেছিলেন, সগুলি হল "অরেঞ্জ" এবং 'প্রিন্টেড রেইনবো'। তাঁর প্রথম অ্যানিমেটেড স্বল্প দৈর্ঘ্যের ছবি "প্রিন্টেড রেইনবো " (২০০৬) কোডাক শর্ট ফিল্ম পুরস্কার, স্মল গোল্ডেন রেল এবং ২০০৬ সালে কান সমালোচক সপ্তাহ বিভাগে ইয়াং ক্রিটিকস পুরস্কার জিতেছিল। ২০০৬ সালের মুম্বাই আন্তর্জাতিক চলচ্চিত্র উৎসবে সেরা অ্যানিমেশন চলচ্চিত্রের জন্যও এই চলচ্চিত্রটি গোল্ডেন শঙ্খ জিতেছিল। তাঁর চারটি স্বাধীনভাবে প্রযোজিত অ্যানিমেটেড স্বল্প দৈর্ঘ্যের ছবি "অরেঞ্জ", "প্রিন্টেড রেইনবো", "চায়" এবং "ট্রু লাভ স্টোরি" ১৫০ টিরও বেশি আন্তর্জাতিক চলচ্চিত্র উৎসবে গিয়েছে এবং ৩০টিরও বেশি পুরস্কার পেয়েছে। পরপর ফ্রেমে আঁকা, গীতাঞ্জলির ছবিগুলি কঠোর নগর বাস্তবতা এবং সেই বাস্তবতা থেকে বাঁচার জন্য, মন থেকে নির্মিত স্বপ্নের পৃথিবীর মধ্যে নির্বিঘ্নে ভ্রমণ করে। যদিও শহুরে বাস্তবতা চিত্রায়নে তাঁর একটি তথ্যচিত্র মূলক শৈলী রয়েছে, জটিল সূক্ষ্ণ স্বপ্নগুলি ভারতের সমৃদ্ধ এবং বিচিত্র লোকশৈলীর শৈলী থেকে অনুপ্রাণিত। তাঁর কাজের কাঠামোতে আছে অ্যানিমেটেড বিজ্ঞাপন, অ্যানিমেটেড বৈশিষ্ট্যগুলির জন্য প্রাক-উৎপাদন, লোগো-গতি এবং এর পাশাপাশি গ্রাফিক উপন্যাস এবং চিত্রিত গল্প। তিনি মঞ্চে এবং ছায়াছবিতেও পুরস্কার প্রাপ্ত অভিনেতা।
তিনি ২০১১ সালের কান সমালোচক সপ্তাহের স্বল্প দৈর্ঘ্যের ছবি বিভাগে নির্ণায়ক সহ বিভিন্ন উৎসবে বিচারকের প্যানেলে দায়িত্ব পালন করেছেন। ২০১৩ সালে, তিনি পাঁচটি স্বল্পদৈর্ঘ্য চলচ্চিত্রের সংকলন "শর্টস -"এর একটি বিভাগ পরিচালনা করেছিলেন, তাঁর সাথে আরও চারজন ছিলেন নীরজ গায়ওয়ান, ভাসান বালা, অনুভূতি কাশ্যপ এবং শ্লোক শর্মা। এটি প্রযোজনা করেছিলেন অনুরাগ কাশ্যপ।
২০১৪ কান ফিল্ম উৎসবে, তাঁর অ্যানিমেটেড স্বল্প দৈর্ঘ্যের ছবি, সমালোচকদের সপ্তাহে "ট্রু লাভ স্টোরি " নির্বাচিত ১০টি স্বল্প দৈর্ঘ্যের ছবি মধ্যে একটি ছিল। তাঁর সর্বশেষ অ্যানিমেটেড পূর্ণ দৈর্ঘ্যের ছবি "বোম্বাই রোজ" (২০১২) টালিনের পোফ চলচ্চিত্র উৎসবে আন্তর্জাতিক সমালোচকদের পছন্দের চিত্রনাট্যগুলির মধ্যে একটি ছিল।.
তাঁর দুটি স্বাধীনভাবে প্রযোজিত, পরিচালিত এবং অ্যানিমেটেড স্বল্প দৈর্ঘ্যের ছবি '"অরেঞ্জ"' এবং "'প্রিন্টেড রেইনবো"' তাঁর জন্য ২৮টি পুরস্কার জিতেছে। "প্রিন্টেড রেইনবো" কান এ নির্বাচিত প্রথম ভারতীয় অ্যানিমেশন চলচ্চিত্র। কান ২০০৬ উৎসবে সেরা সংক্ষিপ্ত চলচ্চিত্র হিসেবে এটি 'সমালোচক সপ্তাহ' থেকে তিনটি পুরস্কার জিতেছিল।
জয়া অরুণাচলম

জয়া ১৯৩৫ সালের ৮ই ফেব্রুয়ারি তারিখে ভারতের তামিল নাড়ুতে একটি ব্রাহ্মণ পরিবারে জন্মগ্রহণ করেছিলেন। তিনি অর্থনীতি ও ভূগোল বিভাগে স্নাতকোত্তর ডিগ্রী অর্জন করেছিলেন। তিনি ইতালির রাজধানী রোমের সোসাইটি ফর ইন্টারন্যাশনাল ডেভেলপমেন্ট-এর পরিচালনা পর্ষদের একজন সদস্য ছিলেন এবং কাউন্সিলে যোগদানকারী প্রথম দক্ষিণ এশীয় মহিলা হিসাবে স্বীকৃতি পেয়েছিলেন।
জয়া তামিল নাড়ু কংগ্রেস কমিটির সহ সভাপতি এবং অখিল ভারতীয় কংগ্রেস কমিটির একজন সদস্য এবং সারা ভারত জুড়ে মহিলা কল্যাণ ও বিকাশ সম্পর্কিত বিভিন্ন কমিটির সদস্য হিসাবেও কাজ করেছিলেন।
তিনি তাঁর কাজকর্মের জন্য বেশ কয়েকটি পুরস্কার লাভ করেছিলেন; যার মধ্যে অর্থনৈতিক উন্নয়নের জন্য গ্লোবাল লিডারশিপ অ্যাওয়ার্ড, ক্যালিফোর্নিয়ার গ্লিস্টমান ফাউন্ডেশন পুরস্কার থেকে আন্তর্জাতিক সক্রিয় পুরস্কার (২০০৩) এবং ভারতের জাতীয় সচেতনতা ফোরাম দ্বারা প্রদত্ত রাষ্ট্রীয় একতা পুরস্কার অন্যতম। ১৯৮৭ সালে ভারত সরকার তাঁকে ভারতের চতুর্থ সর্বোচ্চ বেসামরিক পুরস্কার পদ্মশ্রী প্রদান করে এবং ২০০২ সালে তামিল নাড়ু রাজ্য সরকার তাঁকে নারী শক্তি পুরস্কার প্রদান করেছিল। তিনি ২০০৯ সালে জমনালাল বাজাজ পুরস্কার লাভ করেছিলেন। ২০১০ সালে, তিনি গডফ্রে ফিলিপস জাতীয় সাহসী পুরস্কারে সামাজিক কাজকর্মের ক্ষেত্রে আজীবন সম্মাননা পুরস্কারের জন্য নির্বাচিত হয়েছিলেন।
জয়া তামিল নাড়ুর এক ব্রাহ্মণ্য পরিবারে জন্মগ্রহণ করেছিলেন। স্নাতকোত্তর ডিগ্রি অর্জনের পরে, ১৯৫৫ সালে তিনি একজন চেট্টিয়ারের সাথে বিবাহ বন্ধনে আবদ্ধ হয়েছিলেন। তিনি শিক্ষিত হয়েও জয়ার বাবা মা দ্বারা অনুমোদিত হন নি। তাঁকে তাঁর বাবা মা এবং ছয় বোন সহ তাঁর পরিবার থেকে দূরে সরিয়ে দেওয়া হয়েছিল। কিন্তু তাঁর মায়ের মৃত্যুর পরে তাঁদের পুনর্মিলন হয়েছিল।
তাঁর মেয়ে নন্দিনী আজাদ এখন আইসিএনডব্লিউ-এর সভাপতি এবং তাঁর কাছ থেকে ডব্লিউডব্লিউএফ-এর সমস্ত কাজকর্মের দায়িত্বভার গ্রহণ করেছেন।
জয়া দুই সপ্তাহ ধরে অসুস্থ থাকার পরে ২০১৯ সালের ২৯শে জুন তারিখে শেষ নিঃশ্বাস ত্যাগ করেছেন। তিনি তাঁর শেষ দিনগুলো তামিলনাড়ুর চেন্নাইয়ে কাটিয়েছিলেন।
ইলা ভাট

ইলা রমেশ ভাট (জন্ম: ৭ই সেপ্টেম্বর ১৯৩৩) হলেন একজন ভারতীয় সমবায় সংগঠক, কর্মী এবং একজন গান্ধীবাদী। তিনি ১৯৭২ সালে ভারতের স্ব-কর্মসংস্থান মহিলা সমিতি (এসইডব্লিউএ) প্রতিষ্ঠা করেছিলেন এবং ১৯৭২ সাল থেকে ১৯৯৬ সাল পর্যন্ত এর সাধারণ সম্পাদক হিসাবে দায়িত্ব পালন করেছিলেন। তিনি গুজরাত বিদ্যাপীঠের বর্তমান আচার্য। প্রশিক্ষণ গ্রহণ করে ভাট একজন আইনজীবী হয়েছিলেন। শ্রমিক আন্দোলন, সমবায় আন্দোলন এবং ক্ষুদ্র অর্থায়ন আন্দোলনের একটি অংশ ছিলেন ভাট। এছাড়াও তিনি সাধারণ জনগনের সহায়তা করার জন্য ১৯৭৭ সালে রামোন ম্যাগসেসে পুরস্কার, ১৯৮৪ সালে রাইট লাইভলিহুড পুরস্কার সহ বেশ কয়েকটি জাতীয় এবং আন্তর্জাতিক পুরস্কার লাভ করেছেন। অতঃপর ১৯৮৬ সালে ভারত সরকার তাকে পদ্মভূষণ খেতাব প্রদান করেছেন।
ইলা ভাট ১৯৩৩ সালের ৭ই সেপ্টেম্বর তারিখে তৎকালীন ব্রিটিশ ভারতের বোম্বে প্রেসিডেন্সির (বর্তমানে মহারাষ্ট্র) আহমেদাবাদে জন্মগ্রহণ করেছিলেন। তাঁর বাবা সুমন্ত্রাই ভাট ছিলেন একজন সফল আইনজীবী, তাঁর মা বনলীলা ব্যাস মহিলা আন্দোলনের একজন সক্রিয় কর্মী এবং সর্বভারতীয় মহিলা সম্মেলনের (যেটি কমলাদেবী চট্টোপাধ্যায় প্রতিষ্ঠা করেছিলেন) সেক্রেটারি ছিলেন। তিনি তাঁর বাবা মায়ের তিন কন্যার মধ্যে দ্বিতীয় ছিলেন। তিনি সুরাট শহরে তাঁর শৈশব অতিবাহিত করেছিলেন, যেখানে তিনি ১৯৪০ সাল থেকে ১৯৪৮ সাল পর্যন্ত সর্বজনিক বালিকা উচ্চ বিদ্যালয়ে পড়াশোনা করেছেন। তিনি ১৯৫২ সালে সুরাটের এমটিবি কলেজ (দক্ষিণ গুজরাত বিশ্ববিদ্যালয়) থেকে ইংরেজিতে স্নাতকোত্তর ডিগ্রি লাভ করেন। স্নাতক শেষ হওয়ার পরে ইলা আহমেদাবাদের স্যার এল এ শাহ ল কলেজে ভর্তি হয়েছিলেন। ১৯৫৪ সালে তিনি আইন বিষয়ে ডিগ্রি এবং হিন্দু আইন বিষয়ে কাজের জন্য একটি স্বর্ণপদক পেয়েছিলেন।
ইলা ভাট মুম্বইয়ের এসএনডিটি নারী বিশ্ববিদ্যালয়-এ (যা এসএনডিটি নামে সুপরিচিত) অল্প সময়ের জন্য ইংরেজি বিভাগে শিক্ষাদানের মাধ্যমে তাঁর কর্মজীবন শুরু করেছিলেন। ১৯৫৫ সালে তিনি আহমেদাবাদে টেক্সটাইল লেবার অ্যাসোসিয়েশনের (টিএলএ) আইন বিভাগে যোগদান করেছিলেন।
১৯৫৬ সালে, ইলা ভাট রমেশ ভাটকে (বর্তমানে মৃত) বিয়ে করেছিলেন। গুজরাত সরকারের সাথে কিছু সময়ের জন্য কাজ করার পরে, ইলাকে ১৯৬৮ সালে টিএলএর মহিলা শাখার নেতৃত্ব দেওয়ার জন্য বলা হয়েছিল। এই ঘটনাক্রমে তিনি ইসরায়েল গিয়েছিলেন, যেখানে তিনি তিন মাস তেল আবিবের আফ্রো-এশীয় শ্রম ও সমবায় ইনস্টিটিউটে পড়াশোনা করেছিলেন, ১৯৭১ সালে শ্রম ও সমবায় আন্তর্জাতিক ডিপ্লোমা অর্জন করেছেন।
ইলা ভাট ১৯৫৬ সালে রমেশ ভাটের সাথে বিবাহ বন্ধনে আবদ্ধ হয়েছিলেন, পরবর্তীকালে এই দম্পতির দুটি সন্তান হয়; অমিময়ী (জন্ম: ১৯৫৮) এবং মিহির (জন্ম: ১৯৫৯)। তিনি বর্তমানে পরিবারের সাথে গুজরাতের আহমেদাবাদে বসবাস করেন।
করুণা মেরি ব্রাগানজা

মেরি ব্রাগানজা (জন্ম: ১৯২৪; করুণা মেরি নামেও পরিচিত) হলেন একজন ভারতীয় ক্যাথলিক মঠবাসিনী, শিক্ষিকা, সমাজসেবক, লেখিকা, উন্নয়নমূলক শিক্ষা প্রচারক এবং মুম্বইয়ের সোফিয়া কলেজের প্রিন্সিপাল ছিলেন। তিনি সোসাইটি অফ দ্য স্যাক্রেড হার্টের (আরএসসিজে) একজন সদস্য, সিনিয়র করুণা মেরি-এর (যেটি প্রায় ২০৪টি কলেজ পরিচালনা করেছে) একজন সদস্য ছিলেন। ১৯৭০ সালে সোফিয়া কলেজে তাঁর দায়িত্ব পালনকালে এই প্রতিষ্ঠানটি সোফিয়া পলিটেকনিক শুরু করেছিল। ২০০৮ সালে ভারত সরকার তাঁকে সামাজিক অবদানের জন্য ভারতের চতুর্থ সর্বোচ্চ বেসামরিক সম্মান পদ্মশ্রী প্রদান করেছিল।
করুণা মেরি ব্রাগানজা ১৯২৪ সালে ভারতের গোয়া রাজ্যের মাপুসায় জন্মগ্রহণ করেছিলেন। তিনি তাঁর বাবা মায়ের দশটি সন্তানের মধ্যে পঞ্চম ছিলেন। তিনি মুম্বইয়ের বান্দ্রা শহরে তাঁর শৈশব অতিবাহিত করেছিলেন।
তিনি মুম্বইয়ের সেন্ট জাভেয়ার্স কলেজ থেকে স্নাতক এবং একই প্রতিষ্ঠান থেকে স্নাতকোত্তর ডিগ্রি অর্জন করেছেন। তিনি কলেজে থাকাকালীন সময় থেকেই সামাজিক কার্যক্রম শুরু করেছিলেন। উক্ত সময়ে তিনি তালসারিতে মিশন শিবিরের আয়োজন করেছিলেন। তিনি ১৯৫০ সালে সোসাইটি অফ দ্য স্যাক্রেড হার্টে একজন হয়ে মঠবাসিনী বা প্রব্রাজিকা হিসেবে যোগ দিয়েছিলেন, তাঁর অধ্যাদেশ ইংল্যান্ড থেকে জারি করা হয়েছিল। ভারতে ফিরে, তিনি বেঙ্গালুরুর সোফিয়া উচ্চ বিদ্যালয়ের একজন শিক্ষক হিসেবে বেশ কয়েক বছর চাকরি করার পরে মুম্বইয়ের সোফিয়া কলেজে ইংরেজি বিভাগে যোগদান করেছিলেন। তিনি ১৯৬৫ সালে প্রথম ভারতীয় হিসেবে এই বিভাগের প্রধান, উপাধ্যক্ষ, কলেজের তৎকালীন অধ্যক্ষের পদে অধিষ্ঠিত হয়েছিলেন।
কলেজের অধ্যক্ষ থাকাকালীন তিনি বেশ কয়েকটি শিক্ষামূলক এবং সামাজিক প্রকল্প শুরু করেছিলেন। তিনি স্নাতক স্তর পর্যন্ত বিজ্ঞান শিক্ষার জন্য কলেজের একটি অংশ "ভাবা ইনস্টিটিউট অফ সায়েন্স" প্রতিষ্ঠা করেছিলেন এবং সমাজবিজ্ঞান, মনোবিজ্ঞান এবং জৈব রসায়নের জন্য নতুন বিভাগ শুরু করেন। ১৯৭০ সালেএই কলেজটি সোফিয়া পলিটেকনিক নামে একটি বৃত্তিমূলক শিক্ষা কেন্দ্র শুরু করেছিল এবং পাঁচ বছর পর একটি জুনিয়র কলেজ শুরু করে। তাঁর আর একটি বড় অবদান ছিল কলেজ ক্যাম্পাসে উন্নয়ন চ্যালেঞ্জের জন্য "এস. পি . জে .সাধনা স্কুল" প্রতিষ্ঠা, যেখানে বিশেষ দক্ষতা সম্পন্ন শিশুদের বৃত্তিমূলক প্রশিক্ষণ দেওয়া হয়েছিল এবং তাদের পুনর্বাসনের সুযোগ করে দেওয়া হয়েছিল। তিনি শিক্ষার্থীদের সামাজিক কার্যক্রম গ্রহণে উৎসাহিত করেছিলেন বলেও জানা যায়; ওয়ারলী আদিবাসীদের সাথে এবং কোসবাদে শিক্ষার্থীদের সম্পৃক্ততা এ জাতীয় দুটি অনুষ্ঠান ছিল।
পুষ্পালতা দাস

পুষ্পালতা দাস (১৯১৫–২০০৩) একজন ভারতীয় স্বাধীনতা কর্মী, সমাজসেবক, গান্ধীবাদঈ এবং উত্তর-পূর্ব ভারতের আসাম রাজ্যের বিধায়ক ছিলেন। তিনি ১৯৫১ সাল থেকে ১৯৬১ সাল পর্যন্ত রাজ্যসভার সদস্য, আসাম বিধানসভার সদস্য এবং ভারতীয় জাতীয় কংগ্রেসের ওয়ার্কিং কমিটির সদস্য ছিলেন। তিনি কস্তুরবা গান্ধী জাতীয় স্মৃতিসৌধ ট্রাস্ট ও আসামের খাদি এবং গ্রামীণ শিল্প কমিশন-এ সভাপতির দায়িত্ব পালন করেছিলেন। ভারত সরকার তাঁকে সমাজে অবদানের জন্য ১৯৯৯ সালে ভারতের তৃতীয় সর্বোচ্চ বেসামরিক সম্মান পদ্মভূষণ প্রদান করেছিল।
পুষ্পালতা দাস ১৯১৫ সালের ২রা মার্চ তারিখে ভারতের আসামের উত্তর লখিমপুরে রামেশ্বর সাইকিয়া এবং স্বর্ণলতার ঘরে জন্মগ্রহণ করেছিলেন। তিনি পানবাজার বালিকা উচ্চ বিদ্যালয় থেকে তাঁর স্কুল জীবনের পড়াশোনা সম্পন্ন করেছিলেন। তিনি ১৯৩৪ সালে ম্যাট্রিক পাস করেছিলেন, তার পরে তিনি ইন্টারমিডিয়েট কোর্স সম্পন্ন করার জন্য কাশী হিন্দু বিশ্ববিদ্যালয়ে ভর্তি হন। পরে তিনি অন্ধ্র বিশ্ববিদ্যালয় থেকে স্নাতক এবং ১৯৩৮ সালে একই বিশ্ববিদ্যালয় থেকে স্নাতকোত্তর ডিগ্রি অর্জন করেন। পরবর্তীকালে, তিনি গুয়াহাটির আর্ল আইন কলেজ থেকে আইন বিষয়ে পড়াশোনার জন্য নাম লেখান। 
তিনি স্কুল জীবন থেকেই রাজনৈতিক কার্যক্রম শুরু করেছিলেন এবং "মুক্তি সংঘ" নামে একটি সংস্থার সচিব ছিলেন। ১৯৩১ সালে, তিনি এবং তাঁর সহকর্মীরা ব্রিটিশ ভারত কর্তৃক বিপ্লবী নেতা ভগৎ সিংকে ফাঁসি দেওয়ার বিরুদ্ধে একটি প্রতিবাদ সংগঠিত করেছিলেন এবং যার ফলে তাঁকে স্কুল থেকে বহিষ্কার করা হয়েছিল। অতঃপর তিনি প্রাইভেট ছাত্র হিসাবে পড়াশোনা চালিয়ে যান। আর্ল আইন কলেজেও তাঁর ছাত্র রাজনীতি অব্যাহত ছিল; তিনি ১৯৪০ সালে কলেজ ইউনিয়নের সেক্রেটারি ছিলেন। এটা সেই সময়ে ছিল যখন মোহনদাস করমচাঁদ গান্ধী "সত্যাগ্রহ" আহ্বান করেছিলেন, যেটি আইন অমান্য আন্দোলনের একটি অংশ হিসেবে এবং ভারত ছাড়ো আন্দোলনের অগ্রদূত হিসেবে (যা দুই বছর পর সংগঠিত হয়েছিল) করা হয়েছিল। অতঃপর দাস এই আন্দোলনে অংশগ্রহণ করেন। তিনি কারাগারে বন্দী ছিলেন, যা কার্যকরভাবে তাঁর আইন অধ্যয়নকে হ্রাস করেছিল।
ভারত সরকার তাঁকে "তাম্রপত্র স্বাধীনতা সংগ্রামী" পুরস্কার দিয়ে সম্মানিত করেছিল, কিন্তু তিনি তা প্রত্যাখ্যান করে বলেছিলেন যে তিনি কোন কিছু প্রত্যাশা না করেই ভারতের স্বাধীনতা সংগ্রামে অংশ নিয়েছিলেন। ১৯৯৯ সালে, সরকার তাঁকে ভারতের তৃতীয় সর্বোচ্চ বেসামরিক সম্মান পদ্মভূষণ প্রদান করে। জীবনের পরবর্তী দিনগুলোতে, তিনি বয়স সম্পর্কিত অসুস্থতায় ভুগছিলেন এবং পরবর্তীতে তাঁকে কলকাতায় উডল্যান্ডস নার্সিংহোমে স্থানান্তরিত করতে হয়েছিল, যেখানে ২০০৩ সালের ৯ই নভেম্বর তারিখে তিনি ৮৮ বছর বয়সে মারা যান।
নির্মলা দেশপাণ্ডে

নির্মলা দেশপাণ্ডে (১৯শে অক্টোবর ১৯২৯ - ১লা মে ২০০৮) একজন প্রখ্যাত ভারতীয় সামাজকর্মী ছিলেন যিনি গান্ধীজীর দর্শনকে গ্রহণ করেছিলেন। তিনি তাঁর জীবন সাম্প্রদায়িক সম্প্রীতির উন্নয়নে এবং ভারতে নারী, উপজাতির লোকদের এবং সমাজচ্যুতদের সেবাতে উৎসর্গ করেছিলেন। 
২০০৬ সালে তিনি ভারতের দ্বিতীয় সর্বোচ্চ বেসামরিক পুরস্কার পদ্মবিভূষণ পেয়েছিলেন। ২০১০ সালে পাকিস্তান তাঁকে মরণোত্তরে সিতারা-ই-ইমতিয়াজ উপাধিতে ভূষিত করেছিল। 
দেশপাণ্ডে ১৯২৯ সালের ১৯শে অক্টোবর নাগপুরে জন্মগ্রহণ করেছিলেন। তাঁর মাতা ও পিতার নাম যথাক্রমে বিমলা এবং পুরুষোত্তম যশবন্ত দেশপাণ্ডে। তাঁর বাবা ১৯৬২ সালে মারাঠি ভাষায় লেখা "অনামিকাচি চিন্তনিকা" র জন্য সাহিত্য অকাদেমি পুরস্কার লাভ করেছিলেন।
তিনি ভারতের নাগপুর থেকে রাষ্ট্রবিজ্ঞানে এমএ করেছিলেন, তিনি পুনের ফার্গুসন কলেজ থেকেও পড়াশোনা করেছিলেন। এরপরে তিনি নাগপুরের মরিস কলেজে রাষ্ট্রবিজ্ঞানের প্রভাষক হিসাবে দায়িত্ব পালন করেছিলেন।
দেশপাণ্ডে হিন্দিতে বেশ কয়েকটি উপন্যাস রচনা করেছিলেন, "সীমান্ত", মহিলা মুক্তির মূল প্রতিপাদ্যে এবং "চিমলিগ", চীনা সাংস্কৃতিক নীতি ভিত্তিক (যার মধ্যে একটি জাতীয় পুরস্কার পেয়েছিল), কিছু নাটক, এবং ভ্রমণকাহিনী। তিনি "ঈশা উপনিষদ -"এর ওপর একটি ভাষ্য এবং বিনোবা ভাবের জীবনী লিখেছিলেন।
তিনি নিত্যনূতন নামে একটি পত্রিকাও প্রতিষ্ঠা করেছিলেন এবং ১৯৮৫ সাল থেকে এর প্রকাশনা শুরু করেছিলেন। এই ম্যাগাজিনটি বিশ্ব শান্তি ও অহিংসতার জন্য নিবেদিত ছিল এবং অহিংসা ও শান্তির চিন্তাভাবনা বহন করার অন্যতম কার্যকর পত্রিকা ছিল। তাঁর মৃত্যুর পরে, তাঁর নিকটতম সহযোগী রাম মোহন রাই, যিনি পানিপথের (হরিয়ানা) একজন সামাজকর্মী, তিনি চাঁদা তুলে প্রতিমাসে পত্রিকাটি প্রকাশ করেন। 
দেশপাণ্ডে ১৯৯৭ থেকে ২০০৭ সাল পর্যন্ত দু'বার ভারতীয় রাজ্যসভায় মনোনীত সদস্য হয়েছিলেন। ২০০৭ সালে তাঁর নাম ভারতের রাষ্ট্রপতি পদের জন্য বিবেচনা করা হয়েছিল।
দেশপাণ্ডে রাজীব গান্ধী জাতীয় সদ্ভাবনা পুরস্কার (২০০৫) এবং ২০০৬ সালে পদ্মবিভূষণ খেতাব পেয়েছিলেন। তিনি ২০০৫ সালে নোবেল শান্তি পুরস্কারের জন্য মনোনীত হয়েছিলেন।
নির্মলা দেশপাণ্ডে প্রথম বনারসী দাশ গুপ্ত রাষ্ট্র গৌরব পুরস্কার পেয়েছিলেন। ২০০৭ সালের ৫ই নভেম্বর, নতুন দিল্লির ভারতীয় সংসদ ভবনের বালযোগী কক্ষে, ভারতের উপরাষ্ট্রপতি মহম্মদ হামিদ আনসারি একটি অনুষ্ঠানে তাঁর হাতে পুরস্কার তুলে দিয়েছিলেন। সেখানে উপস্থিত ছিলেন সোনিয়া গান্ধী (ইউপিএ সভাপতি), পবন বনশল (পরিষদীয় মন্ত্রী), শ্রীপ্রকাশ জয়সওয়াল (প্রতিমন্ত্রী), ভূপিন্দর সিং হুদা (হরিয়ানার মুখ্যমন্ত্রী), সন্তোষ বাগরোদিয়া (প্রতিমন্ত্রী), দীনপীর সিং হুদা (সংসদ সদস্য), নবীন জিন্দাল (সংসদ সদস্য), অজয় ​​গুপ্ত এবং আরও অনেক অতিবিশিষ্ট ব্যক্তিরা।২০০৯ সালের ১৩ই আগস্ট, পাকিস্তানের স্বাধীনতা দিবসের প্রাক্কালে, তাঁকে পাকিস্তানের তৃতীয় সর্বোচ্চ বেসামরিক সম্মানিত সিতারা-ই-ইমতিয়াজ উপাধিতে ভূষিত করা হয়েছিল।
তাঁর নামে, রামমোহন রাইয়ের প্রচেষ্টায় পানিপথে (হরিয়ানা) একটি ছোট জাদুঘর প্রতিষ্ঠিত হয়েছিল। এই যাদুঘরটি সম্মান ও শ্রদ্ধার মতো এবং এখানে তাঁর ব্যবহৃত জিনিসপত্র অন্তর্ভুক্ত রয়েছে।
চেচা ডেভিস

চেচা ডেভিস (প্রায়শই মিসেস ই. ভি. ডেভিস নামে পরিচিত; ১৮৯৮–১৯৭৯) একজন ভারতীয় বংশোদ্ভূত সিঙ্গাপুরের সমাজসেবী এবং নারী অধিকারকর্মী ছিলেন। তার কৈশোরে, তিনি একজন শিক্ষিকা ছিলেন, তবে সিঙ্গাপুরে পাড়ি দেওয়ার পরে তিনি চার্চের কাজ এবং সমাজসেবা সংস্থাগুলোতে সক্রিয় ছিলেন এবং দুটি পৃথক অনুষ্ঠানে ওয়াইডব্লিউসিএ-এর সভাপতির দায়িত্ব পালন করেছিলেন। সিঙ্গাপুর মহিলা কাউন্সিলের জন্য বিধি তৈরি করেছিল যে কমিটি, ডেভিস সেই কমিটিতে সহায়ক ভূমিকা পালন করেছিলেন এবং এর কার্যনির্বাহী কমিটিতে দায়িত্ব পালন করেছিলেন। ডেভিস ১৯৭০ সালে পাবলিক সার্ভিস স্টার পেয়েছিলেন এবং ২০১৪ সালের উদ্বোধনী বছরে সিঙ্গাপুর উইমেন হল অফ ফেমে অন্তর্ভুক্ত হন। 
চেচা জর্জ ১৮৯৮ সালে ভারতের কেরালায় টি. ডি জর্জের (যিনি একজন মেথোডিস্ট প্রচারক ছিলেন) ঘরে জন্মগ্রহণ করেছিলেন। ভারতবর্ষের ব্রিটিশ শাসনামলে তাঁর পড়াশোনা শেষে তিনি মাদ্রাজের স্কুলে পড়াশোনা করেছিলেন, অর্থনীতি ও ইংরেজি ইতিহাস বিভাগে পড়াশোনা করে স্নাতক ও স্নাতকোত্তর ডিগ্রি অর্জন করেছিলেন। জর্জ টেনিস খেলার জন্য একটি পদকও অর্জন করেছিলেন এবং তাঁর বিয়ের পরেও খেলতে থাকেন। পরবর্তীতে তিনি সিঙ্গাপুরে চলে যান এবং যেখানে গিয়ে খেলার কোর্টে শাড়ি পরেছিলেন। 
তিনি ১৯১৬ সালে ওয়াইডব্লিউসিএ অ্যাসোসিয়েশনে যোগদান করেছিলেন, নারী ও মেয়েদের শিক্ষা উন্নয়নের লক্ষ্যে বেশ কয়েকটি উদ্যোগ গ্রহণ করেছিলেন। তিনি মেথোডিস্ট গীর্জার একজন প্রচারক হিসাবেও কাজ করেছিলেন। জর্জ স্কুল শিক্ষক হিসেবেও কাজ করেছেন এবং মাদ্রাজের মহিলা ক্রিশ্চিয়ান কলেজে নিযুক্ত ছিলেন। ১৯২৫ সালের ৩রা এপ্রিল তারিখে মাদ্রাজে তিনি সিঙ্গাপুরের আউটরাম রোড স্কুলের ই. ভি ডেভিসের (এডওয়ার্ড ভেথানাগম) সাথে বিবাহ বন্ধনে আবদ্ধ হয়েছিলেন এবং তাঁর সাথে সিঙ্গাপুরে ফিরে আসেন। 
সিঙ্গাপুরে পৌঁছে, চেচা ডেভিস তামিল মেথোডিস্ট চার্চে যোগ দিয়েছিলেন এবং যেখানে তিনি প্রচারক এবং প্রভাষক উভয়েরই দায়িত্ব পালন করেছিলেন। খ্রিস্টান সেবার মহিলা সমিতির সভাপতি হিসাবে তিনি এশিয়া, আমেরিকা, ইউরোপ এবং মধ্য প্রাচ্যের বিভিন্ন স্থানে ভ্রমণ করেছিলেন । ১৯৩০-এর দশকে একাকী ভারতীয় মহিলার ভ্রমণ যদিও শোনা যায় নি, তবুও তিনি ওয়াইডব্লিউসিএ-এর পক্ষে সভাপতি হিসাবে ভ্রমণ করেছিলেন। ১৯৩১ সালে ডেভিস ইন্ডিয়ান সিলোনিস ক্লাব প্রতিষ্ঠা করেছিলেন, পরে এটির নাম হয়েছিল লোটাস ক্লাব। এটি সিঙ্গাপুরে ভারতীয় বংশোদ্ভূত মহিলাদের জন্য প্রথম মহিলা সংগঠন ছিল। জওহরলাল নেহেরুর সাথে একটি নৈশভোজের পরে, তিনি পরামর্শ দিয়েছিলেন যে লোটাস ক্লাবটি লেডিস ইউনিয়ন নামে একটি অন্য প্রতিষ্ঠানের সাথে সংযুক্ত করা হোক; পরবর্তীতে দুটি ক্লাব মিলে কমলা ক্লাব নামে একটি ক্লাব গড়ে উঠেছিল। এই ক্লাবটি সামাজিক এবং সাংস্কৃতিক উভয় সংগঠন হিসাবেই কাজ করেছে এবং দাতব্য কাজেও সহায়তা প্রদান করেছিল। তিনি আন্তর্জাতিক মহিলা ক্লাবের সভাপতির দায়িত্বও পালন করেছিলেন, যার লক্ষ্য সম্প্রদায়ের উন্নতিতে প্রকল্পগুলো সম্পন্ন করতে বিভিন্ন জাতীয়তার মহিলাদের একত্রিত করা। ডেভিস এই ধারণা দ্বারা চালিত হয়েছিলেন যে "কথা বলার চেয়ে কাজ করা বড়"। 
চেচা ডেভিস বেশ কিছু দিন ধরে অসুস্থ থাকার পরে ট্যান টক সেন্ট হাসপাতালে ১৯৭৯ সালের ২রা সেপ্টেম্বর তারিখে মারা যান। 
২০১৪ সালে তাঁকে মরণোত্তরভাবে সিঙ্গাপুর উইমেন হল অফ ফেমে উদ্বোধনী দলের মহিলাদের মধ্যে যুক্ত করা হয়েছিল।
অদিতি চেঙ্গাপ্পা

অদিতি চেঙ্গাপ্পা, একজন ভারতীয় চলচ্চিত্র অভিনেত্রী, তিনি তেলুগু, তামিল, হিন্দি এবং হলিউড চলচ্চিত্রে অভিনয় করেছেন। তিনি একজন গায়ক, পিয়ানোবাদক, পাশাপাশি তিনি একজন অভিজ্ঞ যোগ প্রশিক্ষক। 
অদিতির জন্ম বেঙ্গালুরুতে। তাঁর বাবার নাম রাজ চেঙ্গাপ্পা, তিনি কোডাগু গৌড় সম্প্রদায়ের অন্তর্ভুক্ত। এই গৌড় (তুলু গৌড় এবং কোডাগু গৌড়) সম্প্রদায় হলো কর্ণাটকের ভোককলিগ সম্প্রদায়ের অন্তর্ভুক্ত যারা মূলত দক্ষিণ কানাড়া জেলা, কোদাগু জেলা, ভারতের কর্ণাটক রাজ্যে অধিবাসী। অদিতির বাবা নয়ডার ইন্ডিয়া টুডে গ্রুপের সম্পাদকীয় পরিচালক, তাঁর মা ঊষা চেঙ্গাপ্পা, একজন তামিল, ভারত ঠাকুরের শৈল্পিক যোগের দিল্লি কেন্দ্রের প্রধান। তাঁর সঙ্গে রুক্মিনী দেবী অরুন্দল, যিনি একজন ভারতীয় নৃত্যশিল্পী, ভারতনাট্যমের কোরিওগ্রাফার ও কর্ণাটকী সংগীতশিল্পী এবং নেপথ্য গায়ক ডি কে পট্টমলের সাথে আত্মীয়তার সম্পর্ক রয়েছে 
অদিতি বসন্ত ভ্যালি স্কুলে এবং পরে দিল্লির লেডি শ্রী রাম কলেজে পড়াশোনা করেছেন। তিনি হিন্দুস্তানী শাস্ত্রীয় এবং পাশ্চাত্য উভয় সংগীতে প্রশিক্ষণ পেয়েছেন। তিনি স্কুল ও কলেজ উভয়েরই প্রতিনিধিত্বকারী একজন দক্ষ পিয়ানোবাদক। তিনি জানিয়েছেন যে "আমি অভিনয়ের প্রতি আগ্রহী না হওয়া পর্যন্ত সংগীত আমার একমাত্র আবেগ ছিল। সংগীত আমার প্রথম প্রেম "। তিনি যোগের একটি বড়ো অনুরাগী এবং গেম খেলতে ভালোবাসেন। তিনি যখন কলেজে ছিলেন, তখন তিনি তাঁর মা ঊষা চেঙ্গাপ্পার সাথে এনডিটিভি গুড টাইমসে "বডিলিসিয়াস" নামে একটি স্বাস্থ্য বিষয়ক অনুষ্ঠানের আয়োজন করেছিলেন।
তিনি ভারত ঠাকুর পরিচালিত তেলুগু চলচ্চিত্র "তাকিতা তাকিতায়" অভিনয়ের করে প্রথম চলচ্চিত্র জগতে পা রাখেন। এই ছবিতে দেখানো হয়েছে শেষ বর্ষের চূড়ান্ত পরীক্ষা সমাপ্ত করা একদল তরুনের মধ্যে সম্পর্কের টানাপোড়েন। তামিল চলচ্চিত্রে তাঁর অভিষেক হয় "কনজাম কফি কনজাম কাধাল" ছবিতে অভিনয়ের মাধ্যমে তবে ছবিটি কখনও নাট্য মুক্তি পায়নি। তিনি "এক্স" নামে একটি ছবি সম্পন্ন করেছেন, যা ১১ জন চলচ্চিত্র নির্মাতা দ্বারা পরিচালিত। ছবিটি প্রযোজনা করেছেন মনীশ মুন্ড্রা, সুধীশ কামথ, শিলাদিত্য বোরা। তিনি গুনেশেখরের তেলুগু থ্রিডি পিরিয়ড-নাটক "রুদ্রমাদেবী" -র শুটিং করছেন, যেখানে তিনি রুদ্রমা দেবীর বোন গণপম্বা চরিত্রে অভিনয় করেছেন। তিনি দুটি নতুন তামিল প্রকল্পে চুক্তিবদ্ধ হয়েছেন, তার একটি "রা," যেটি একটি বিজ্ঞান কল্পকাহিনী নির্ভর ছবি এবং "মুন মুনু ভার্থাই," একটি রোমান্টিক কৌতুকপূর্ণ ছবি।
সরেকওম

সরেকওম খানদান () সিলেট অঞ্চল এর বিখ্যাত পরিবার যারা শাহজালালের দরগাহের মোতায়াল্লি ও খাদিম। এই "সরেকওম" পদবি শুধু তাদের ব্যবহার করা হ​য়।
১৩০৩ খ্রী: সালে, সিলেটের ইসলামী বিজয়ের পরে, হাজী ইউসুফ সিলেটের চৌকিদিঘীতে অবস্থান করলেন শাহ জালালের সঙ্গে। জালালের নির্দেশে ইউসুফ একজন স্থানীয় মুসলিম নারীকে বিয়ে করে। তার ওফাতের আগে, শাহ জালাল নিযুক্ত করলেন যে ইউসুফ তার ওকফের মোতায়াল্লি হ​য়। ইউসুফকে পদবি দেওয়া হলো "সরেকওম" (লোকের মাথা) এবং তার বংশধরগণ এখনো ব্যবহার করতে আছেন। একজন ঘনিষ্ঠ সহচর, ইউসুফের ওফাতের সম​য় সেও জালালের সমাধির পাশে কবর দেওয়া হলো দক্ষিণ-পূর্বে।
১৬৬০ খ্রী: দশকে, সিলেটের মুঘল ফৌজদার, ইসফান্দিয়ার খান বেগ সরকারীভাবে স্বীকার করলেন যে শায়খ সরেকওম পীর বক্স হলো দরগাহের হক খাদিম। ইসফান্দিয়ার একটি অসম্পূর্ণ মসজিদ নির্মাণ করলেন দরগাহের পাশে যা এখনো দেখা যায় গেইটের গাছ জঙ্গলের পিছে।
শাহ জালালের পাশে দরগাহের ভূতপূর্ব মোতওয়াল্লী আবু তুরাবের কবর। এখান থেকে পশ্চিমের প্রবেশ পথে বাহির হতে আরেকটি বেষ্টনীর পাশে দরগাহের আরো দুই জন মোতওয়াল্লী আবু নাসির ও আবু নসর পাশাপাশি অন্তিম শয্যায় শায়িত আছেন।
১৬ সেপ্টেম্বর ১৯৩৬ খ্রী: সালে, কয়েকজন বাঙ্গালী মুসলমান সাহিত্যিকরা একসাথে বৈঠক করলেন সরেকওম বাড়ীতে। এখানেই শুরু হলো "সিলেট কেন্দ্রীয় মুসলিম সাহিত্য সংসদ" (যা পরে হবে কেন্দ্রীয় মুসলিম সাহিত্য সংসদ), বাংলার প্রাচীনতম এক সাহিত্য সংসদ। মুহাম্মদ নুরুল হক, সৈয়দ মুজতবা আলী, দেওয়ান মোহাম্মদ আজরফ, দিলওয়ার খান এবং চৌধুরী গোলাম আকবর সহ এই প্রতিষ্ঠানের সাবেক সভাপতিদের মধ্যে সিলেট অঞ্চলের অনেক লেখক, সমালোচক এবং কবি রয়েছেন। যার প্রথম সম্পাদক ছিলো সরেকওম আবু জাফর আব্দুল্লাহ, একজন বিখ্যাত লেখক ও দরগাহ মোতায়াল্লি, আব্দুল্লাহের ওকফে এই প্রতিষ্টান বসে থাকতো অনেক বছর। এই যুগে আব্দুল্লাহ অনেক গ্রন্থসমূহ লিখলেন "আল-ইসলাহ" পত্রিকার জন্য। আব্দুল্লাহর সবচেয়ে খ্যাতনামা ছিলো "সপ্তক"। পাকিস্তান আন্দোলন এর সম​য় আব্দুল্লাহ ছিলেন গুরুত্বপূর্ণ এক কর্মী। ঐতিহাসিক লেখক নাসির উদ্দিন আহমদ চৌধুরীর খালাতো ভাই ছিলেন। ১৯৭১ খ্রী সালে, আব্দুল্লাহ একটি ঘ​ড়িসহ মিনার স্থাপন করলেন দরগাহে যার কাজ শেষ হলো বাংলাদেশের স্বাধীনতার কয়েক দিন পরে। মৌলভী সরেকওম উবায়দুল্লাহ একজন খ্যাতনামা কবি ছিলেন যিনি "রাখালিয়া বাঁশী" নামক কবিতা লিখলেন। ১৯৪২ খ্রী: সালে তিনি সাহিত্যিক সংসদে সদস্য হন। তিনি কাজী নজরুল ইসলামকে দাওয়াত দিলেন যখন সে সিলেট অঞ্চল ঘুরতে এলো।
আরতি দত্ত

আরতি দত্ত (১৯২৪-২০০৩) আন্তর্জাতিক খ্যাতিসম্পন্ন ভারতীয় সমাজকর্মী ছিলেন। তিনি ১৯৬৫ সাল থেকে ১৯৭১ সাল পর্যন্ত দুই মেয়াদে অ্যাসোসিয়েট কান্ট্রিউইমেন অফ দ্য ওয়ার্ল্ড-এর বিশ্ব সভাপতি ছিলেন এবং পরবর্তীকালে তাদের সম্মানিত সদস্য হন। তিনি আন্তর্জাতিক মহিলা জোটের আন্তর্জাতিক উপ সভাপতিও ছিলেন। ভারতে তিনি সরোজ নলিনী দত্ত মেমোরিয়াল অ্যাসোসিয়েশনের সভাপতি ছিলেন, যেটি ১৯৭০ সাল থেকে ২০০৩ সাল পর্যন্ত নারীদের কাজের জন্য একটি নিবেদিত সংস্থা ছিল। তিনি ১৯৪২ সাল থেকে সেই সংস্থায় বিভিন্ন পদে কাজ করেছিলেন। তিনি ভারতে বেশ কয়েকটি সমাজ কল্যাণমূলক সংস্থা প্রতিষ্ঠা করেছিলেন এবং আরও অনেককে তাঁর সাথে এই সকল সংস্থায় সংযুক্ত ছিলেন। তিনি কলকাতা বিশ্ববিদ্যালয় থেকে স্নাতক এবং নেদারল্যান্ডসের হেগের সামাজিক স্টাডিজ ইনস্টিটিউট থেকে সমাজকল্যাণ বিভাগে ডিপ্লোমা অর্জন করেছিলেন।
আরতি দত্ত জন্ম ১৯২৪ সালের ২৩শে সেপ্টেম্বর তারিখে। তিনি সত্যেন্দ্র চন্দ্র মিত্র এবং উমা মিত্রের ঘরে আরতি মিত্র নামে জন্মগ্রহণ করেছিলেন। তিনি তাঁর বাবা মায়ের একমাত্র সন্তান ছিলেন। তাঁর বাবা একজন মুক্তিযোদ্ধা এবং রাজনীতিবিদ ছিলেন। এক সময়ের জন্য তাঁর বাবা নতুন দিল্লিতে কেন্দ্রীয় আইনসভার সদস্য ছিলেন। কিন্তু ব্রিটিশ ভারতে ব্রিটিশ সরকার বিধিবিরোধী রাজনৈতিক কর্মকাণ্ডের জন্য তাঁকে কারাবরণ করতে হয়েছিল। তরুণ আরতি তাঁর শৈশবকাল ভারতের বহু জায়গায় ভ্রমণ করে কাটিয়েছিলেন। আরতি প্রাথমিকভাবে বাড়িতে তাঁর পড়াশোনা সম্পন্ন করেছিলেন। অবশেষে, যখন তাঁর বাবা বেঙ্গল লেজিসলেটিভ কাউন্সিলের সভাপতি হন, তখন আরতি কলকাতা বিশ্ববিদ্যালয়ের সর্বাধিক গুরুত্বপূর্ণ দর্শনশাস্ত্র বিভাগ থেকে স্নাতকোত্তর সম্পন্ন করেছিলেন।
১৯৪২ সালে তিনি আইসিএস গুরুসদয় দত্তের একমাত্র পুত্র বীরেন্দ্রসদয় দত্তের সাথে বিবাহ বন্ধনে আবদ্ধ হয়েছিলেন। তিনি বলতেন যে তিনি এমন কোনও "অভ্যন্তরীণ ডাক"-এ সাড়া না দিয়ে পারবেন না, যা তাঁকে সমাজসেবায় নিয়ে যাবে, এবং তিনি এর মধ্যেই বিবাহ করেছেন। তাঁর শ্বশুর তাঁর স্ত্রীর স্মরণে সরোজ নলিনী দত্ত মেমোরিয়াল অ্যাসোসিয়েশন প্রতিষ্ঠা করেছিলেন, যা মহিলাদের কল্যাণে নিবেদিত একটি মহিলা সংস্থা। দত্ত পরিবার সমাজকল্যাণের ক্ষেত্রে তাঁদের কাজের জন্য খ্যাতিমান ছিলেন, তাই আরতি মাত্র ১৮ বছর বয়সে বিয়ে করার পরপরই এই কাজটি গ্রহণ করেছিলেন। তাঁদের একমাত্র সন্তান দেবসদয় ১৯৪৮ সালে জন্মগ্রহণ করেছিলেন। তাঁর নাতি হলেন রাজসদয় (জন্ম: ১৯৭৪) এবং শিবসদায় (জন্ম: ১৯৭৮)
১৯৫৮ সালে, তিনি নেদারল্যান্ডসের হেগের সামাজিক স্টাডিজ ইনস্টিটিউটে আন্তর্জাতিক সমাজকল্যাণে ডিপ্লোমা করার জন্য বৃত্তি অর্জন করেছিলেন। ১৯৫৯ সালে তিনি "স্বল্প আয়ের দেশগুলোর জন্য সমাজকল্যাণ পরিকল্পনা" পত্রিকার জন্য ডিপ্লোমা পেয়েছিলেন।
মার্থা ফেরেল

মার্থা ফেরেল নাগরিক সমাজের একজন অনুরাগী নেত্রী ছিলেন, তিনি নারী অধিকার, লিঙ্গ সমতা এবং প্রাপ্তবয়স্কদের ওপর তাঁর কাজের জন্য ভারত এবং বিশ্বজুড়ে খ্যাতিমান এবং সম্মানিত। ২০১৫ সালের ১৩ই মে তারিখে আফগানিস্তানের কাবুলে একটি অতিথি বাড়িতে সন্ত্রাসী হামলায় নিহত ১৪ জনের মধ্যে তিনি ছিলেন। হামলার সময় তিনি কাবুলে আগা খান ফাউন্ডেশনের সাথে লিঙ্গ প্রশিক্ষণ কর্মশালার নেতৃত্ব দিয়েছিলেন।
মার্থা ফেরেল ১৯৫৯ সালের ৫ই জুন তারিখে ভারতের দিল্লিতে আইওনা এবং নোল ফেরেলের ঘরে জন্মগ্রহণ করেছিলেন। তিনি দিল্লি বিশ্ববিদ্যালয়ে ইংরেজি সাহিত্য অধ্যয়ন করেছিলেন এবং দিল্লি স্কুল অফ সোশ্যাল ওয়ার্কে স্নাতকোত্তর করেছেন। তিনি ২০১৩ সালে জামিয়া মিলিয়া ইসলামিয়া থেকে পিএইচডি শেষ করেছেন।
তিনি ১৯৮১ সালে দিল্লিতে মহিলাদের স্বাক্ষরতা ও ক্ষমতায়নের জন্য কাজ করে এমন একটি এনজিও অঙ্কুরের সাক্ষরতা কর্মী হিসাবে তাঁর কর্মজীবন শুরু করেছিলেন। তিনি প্রাপ্তবয়স্ক শিক্ষার দিকে তাঁর মনোনিবেশকে আরও কেন্দ্রীভূত করেছিলেন, যেখানে তিনি অংশগ্রহণমূলক শিক্ষার পদ্ধতিতে তাঁর আজীবন অনুশীলন শুরু করেছিলেন। ১৯৯১ সালে তিনি ক্রিয়েটিভ লার্নিং ফর চেঞ্জ-এর সহ প্রতিষ্ঠা করেন, যেটি একটি বেসরকারী সংস্থা, যেখানে অনানুষ্ঠানিক উপায়ে শিক্ষার্থী, শিক্ষক এবং অন্যান্য শিক্ষাকর্মীদের জন্য শিখন উপকরণের গবেষণা, প্রশিক্ষণ এবং ডকুমেন্টেশন করা হয় উন্নয়ন পেশাদারদের সমন্বয়ে।
মার্থা ১৯৯৬ সালে আনুষ্ঠানিকভাবে "পিআরআইএ (সোসাইটি ফর পার্টিসিটিভ রিসার্চ এশিয়া)"-তে যোগদান করেছিলেন, যেটি তাঁর স্বামী ডা. রাজেশ ট্যান্ডন দ্বারা প্রতিষ্ঠিত। এই প্রতিষ্ঠানগুলিতে তিনি মূলধারার লিঙ্গ সম্পর্কিত পিআরআইএ প্রোগ্রামের পরিচালক হিসাবে কাজ করেছেন, যেখানে তিনি স্থানীয় প্রশাসনে নাগরিকদের সংযুক্ত হওয়া, মূলধারার লিঙ্গ প্রবণতা এবং যৌন হয়রানির বিভিন্ন বিষয় নিয়ে বিভিন্ন স্তরের হাজার হাজার তৃণমূল স্তরের মহিলা নেতাকর্মী এবং পেশাদারদের প্রশিক্ষণ দিয়েছিলেন। ২০০৫ সাল থেকে, তিনি প্রতিষ্ঠানের একাডেমিক শাখার পিআরআইএ ইন্টারন্যাশনাল একাডেমি প্রতিষ্ঠা ও বিকাশ করে দূরবর্তী শিক্ষার বিষয়ে পিআরআইএর নেতৃত্ব দিয়েছিলেন। তিনি ভিক্টোরিয়া বিশ্ববিদ্যালয় এবং কানাডার রয়েল রোডস বিশ্ববিদ্যালয়ে পার্শ্বসময়ের শিক্ষকতাও করেছিলেন। এই সংস্থাগুলোতে লিঙ্গকে মূলধারায় আনার জন্য ১৯৯৯ সালে মার্থার ধর্মযুদ্ধ শুরু হয়েছিল, অতঃপর কর্মক্ষেত্রে যৌন হয়রানি প্রতিরোধের জন্য ভারতের সুপ্রিম কোর্ট বিশাখা নির্দেশিকা তৈরি করেছিল।
তাঁর পেশাগত অবদানের পাশাপাশি, মার্থা 'পিআরআইএ'কে সমস্ত কর্মী এবং দর্শনার্থীদের জন্য উষ্ণ অভ্যর্থনা এবং সান্ত্বনার জায়গা করে তুলেছিলেন, যাতে তারা যত্নশীল শিক্ষা গ্রহণের পাশাপাশি নিরাপদ পরিবেশে বসবাস করতে পারে।
মার্থার দুর্দান্ত ব্যক্তিগত বৈশিষ্ট্যগুলোর মধ্যে জীবনের সর্বস্তরের মানুষের প্রত্যেকের সাথে সমানভাবে মিশে যাবার দক্ষতা ছিল। মার্থা ছিলেন একজন চিন্তাশীল বন্ধু, অন্যকে দুর্দান্ত সমর্থন এবং উপহার, দারুণ খাবার ও উষ্ণ আতিথেয়তা দানকারী।
ইউরোপকেন্দ্রিকতা

ইউরোপকেন্দ্রিকতা বলতে ইউরোপীয় বা পশ্চিমা সভ্যতাকে কেন্দ্র করে গড়ে ওঠা এমন এক পক্ষপাতমূলক দৃষ্টিভঙ্গিকে বোঝায় যা পশ্চিমা সভ্যতাকে বিশ্বের অপরাপর সভ্যতার উপর প্রাধান্য দেয়। এই কেন্দ্রিকতার সঠিক ক্ষেত্রটি অবশ্য সুনির্ধারিত নয়। এটি সমগ্র পশ্চিমা বিশ্ব থেকে শুরু করে কেবল ইউরোপ মহাদেশ বা আরও সংকীর্ণভাবে শুধুমাত্র পশ্চিম ইউরোপকে নির্দেশ করে। ইতিহাসের ক্ষেত্রে পরিভাষাটি প্রয়োগ করা হলে এটি ইউরোপীয় উপনিবেশবাদ এবং সাম্রাজ্যবাদের অন্যান্য রূপগুলির প্রতি কৈফিয়তমূলক অবস্থানকে নির্দেশ করতে ব্যবহৃত হতে পারে।
ইউরোপকেন্দ্রিকতা পরিভাষাটির ব্যবহার সত্তর দশকের শেষ দিকে শুরু হলেও ১৯৯০ এর দশক পর্যন্ত এর খুব একটা প্রচলন দেখা যায় নি। এই সময়ে পরিভাষাটি প্রায়শই বিউপনিবেশায়ন এবং শিল্পায়িত দেশগুলোর দ্বারা তৃতীয় বিশ্বের দেশগুলোকে উন্নয়ন এবং মানবিক সহায়তার প্রস্তাবনার প্রেক্ষিতে ব্যবহৃত হচ্ছিল।
‘ইউরোপকেন্দ্রিক’ শব্দটি ১৯২০ এর দশক থেকেই বিভিন্ন প্রসঙ্গে ব্যবহৃত হচ্ছে। বিংশ শতাব্দীর মধ্যভাগে বিউপনিবেশায়ন এবং আন্তর্জাতিকতাবাদের প্রসঙ্গে এই শব্দটি জনপ্রিয় হয়ে ওঠে। পরিচয়ের রাজনীতিতে আদর্শিক পরিভাষা হিসাবে শব্দটির ইংরেজি ব্যবহার আশির দশকের মাঝামাঝি সময়ে বর্তমান ছিল। ১৯৭০ এর দশকে ইউনাইটেড নেশনস ইকোনমিক কমিশনের আফ্রিকা বিষয়ক অর্থনৈতিক উন্নয়ন ও পরিকল্পনা বিভাগের তৎকালীন পরিচালক মার্ক্সবাদী মিশরীয় অর্থনীতিবিদ সামির আমিন একটি স্বতন্ত্র আদর্শ বুঝাতে সর্বপ্রথম এই শব্দটি ব্যবহার করেন। আমিন পরিভাষাটি বিশ্বব্যাপী নির্ভরশীল পুঁজিবাদী উন্নয়ন ধারণার বিকাশের প্রেক্ষিতে ব্যবহার করেছিলেন।
নিবেদিতা তিওয়ারী

নিবেদিতা তিওয়ারী (জন্ম: ২৪শে নভেম্বর ১৯৮৫) হলেন একজন ভারতীয় অভিনেত্রী, যিনি জি টিভিতে প্রচারিত জনপ্রিয় টেলিভিশন ধারাবাহিক "ভাগোওয়ালী - বাঁটে আপনি তকদীর"-এ রুনঝুন এবং অ্যান্ডটিভিতে প্রচারিত টেলিভিশন ধারাবাহিক "গঙ্গা"-এ সুপ্রিয়ার চরিত্রে অভিনয়ের মাধ্যমে বেশ জনপ্রিয়তা অর্জন করেছেন।
নিবেদিতা তিওয়ারী ১৯৮৫ সালের ২৪শে নভেম্বর তারিখে ভারতের উত্তর প্রদেশের অযোধ্যাতে জন্মগ্রহণ করেছেন এবং সেখানেই তাঁর শৈশব অতিবাহিত করেছেন। তিনি অযোধ্যার জেবি একাডেমি থেকে স্কুল জীবনের পড়াশোনা সম্পন্ন করেছেন এবং পরবর্তীতে তিনি দিল্লি বিশ্ববিদ্যালয়ে পড়াশোনা করেছেন; যেখানে তিনি ইংরেজি সাহিত্য বিভাগ হতে স্নাতক সম্পন্ন করেছেন।
নিবেদিতা তিওয়ারী কালার্স টিভিতে প্রচারিত জনপ্রিয় টেলিভিশন ধারাবাহিক বালিকা বধু-তে অভিনয় জন্য অডিশন দিতে এসেছিলেন; এবং তিনি উক্ত ধারাবাহিকে কেন্দ্রীয় চরিত্র আনন্দীর জন্য নির্বাচিত শীর্ষ ৩ জনের একজন ছিলেন। পরে তিনি জি টিভিতে প্রচারিত "ভাগোওয়ালী - বাঁটে আপনি তকদীর" নামক টেলিভিশন ধারাবাহিকের প্রধান চরিত্রে অভিনয় করার সুযোগ পেয়েছিলেন। উক্ত ধারাবাহিকে তিনি রুনঝুন মিশ্র-এর চরিত্রে অভিনয় করেছিলেন, যিনি যেখানেই যান সেখানেই সৌভাগ্য নিয়ে আসেন। এই ধারাবাহিকটি ২০১০ সাল হতে ২০১২ সাল পর্যন্ত প্রচার করা হয়েছিল। এই সময়কালে, নিবেদিতা "ইয়াহাঁ ম্যায় ঘর ঘর খেলি" এবং "স্টার ইয়া রকস্টার"-এর মতো টেলিভিশন ধারাবাহিকে অভিনয় করেছেন। তিনি "রাম মিলায়ি জোড়ি" নামক টেলিভিশন ধারাবাহিকের একটি পর্বে অভিনয় করেছিলেন; যেখানে তিনি একটি অনুষ্ঠানে নৃত্য পরিবেশন করেছেন। নিবেদিতা টেলিভিশন জগতের পাশাপাশি চলচ্চিত্র জগতেও অভিনয় করেছেন। তিনি "খাপ"-এ সুরীলি চরিত্রে অভিনয় করেছেন, তাঁর অভিনীত চরিত্রটি ছিল এমন একটি মেয়ের যে তার নিজের গ্রামে খুন হয়ে যায়, কারণ সে সেই গ্রামেরই কাউকে বিয়ে করতে চেয়েছিল। ২০১৪ সালে, তিনি "দিওয়ানি" এবং "নীলি ছত্রী ওয়ালে" নামক টেলিভিশন ধারাবাহিকে পার্বতীর চরিত্রে অভিনয় করেছেন।
নিবেদিতা তিওয়ারী সৃজনশীল লেখা, গান শোনা এবং বই পড়া উপভোগ করেন। একটি সংক্ষিপ্ত কবিতাসহ তাঁর একটি মতামত নিবন্ধ দ্য টাইমস অব ইন্ডিয়া তে প্রকাশিত হয়েছিল। তিনি নিয়মিতভাবে নিজের ব্লগে লেখা পোস্ট করেন। ২০১১ সালের ৪ঠা ডিসেম্বর তারিখে, স্বদেশের সহ-প্রতিষ্ঠাতা ও পরিচালক অঙ্কুর পেগুর সাথে নিবেদিতা তাঁর নিজ শহর ফয়জাবাদে বিবাহ বন্ধনে আবদ্ধ হয়েছেন।
লক্ষ্মী প্রতুরী

লক্ষ্মী প্রতুরী হলেন একজন উদ্যোক্তা, তত্ত্বাবধায়ক, বক্তা এবং উপস্থাপক। তিনি নিজেই নিজেকে "লোক সংগ্রাহক" হিসেবে অভিহিত করে থাকেন। তিনি আইএনকে-এর প্রতিষ্ঠাতা ও সিইও। তিনি সরাসরি অনুষ্ঠান এবং ইঙ্কটকস.কম-এর উপস্থাপক এবং তত্তাবধায়ক হিসেবে কাজ করছেন।
লক্ষ্মী আইএনকে-এর সহযোগিতায় সিঙ্গুলারিটিইউ ইন্ডিয়া সম্মেলনের পরিচালক হিসাবেও দায়িত্ব পালন করেছেন। তিনি সিঙ্গুলারিটি বিশ্ববিদ্যালয় কর্তৃক আয়োজিত এশিয়ার প্রথম শীর্ষ সম্মেলনে কাজ করেছেন। তিনি বেশ কয়েকটি পুরস্কার এবং সম্মান অর্জন করার পাশাপাশি ২০১৫ সালে অডি রিটজ পুরস্কার অনুষ্ঠানে "অনুপ্রেরণামূলক আইকন" খেতাব পেয়েছিলেন। অতঃপর তিনি "ফোর্বস ম্যাগাজিনের" ২০১০ সালের "উইমেন টু ওয়াচ ইন এশিয়া" তালিকাতে অন্তর্ভুক্ত ছিলেন। লক্ষ্মী মার্কিন যুক্তরাষ্ট্রে টিইডি সম্মেলন, জার্মানিতে ডিএলডি সম্মেলন এবং যুক্তরাজ্যে ওয়াইআরডির মত সম্মেলনে বক্তব্য পেশ করেছেন।
এর পূর্বে, লক্ষ্মী দুই দশক ধরে মার্কিন যুক্তরাষ্ট্রে প্রযুক্তি, উদ্যোগের মূলধন এবং অলাভজনক শিল্পে কাজ করেছিলেন। তিনি হায়দ্রাবাদ, মুম্বাই, পোর্টল্যান্ড এবং সান ফ্রান্সিসকো বে এরিয়ায় বসবাস করেছেন। তিনি বর্তমানে বেঙ্গালুরু এবং উপসাগরীয় অঞ্চলের মধ্যে সময় কাটাচ্ছেন।
লক্ষ্মী ভারতের বিশাখাপত্তনমে জন্মগ্রহণ করেছেন। তিনি হায়দ্রাবাদের ওসমানিয়া বিশ্ববিদ্যালয়ের অধীনে নিজাম কলেজ থেকে পড়াশোনা করেছিলেন; যেখানে তিনি স্নাতক ডিগ্রি লাভ করেছিলেন। ক্লাসে শিক্ষার্থীদের মধ্যে প্রথম স্থান নিয়ে স্নাতক হওয়ার পাশাপাশি তিনি গণিতে একটি স্বর্ণপদক পেয়েছিলেন। তিনি মুম্বইয়ের ভারতীয় প্রযুক্তিবিদ্যা প্রতিষ্ঠানে যোগ দিতে গিয়েছিলেন। তিনি ভারতের বাজাজ ইনস্টিটিউট থেকে এমবিএ শেষ করেছেন। পরে তিনি ওরেগনের পোর্টল্যান্ড স্টেট বিশ্ববিদ্যালয় থেকে দ্বিতীয় এমবিএ অর্জন করেছিলেন। পড়াশোনার এই কোর্স চলাকালীন, তিনি থিয়েটার আর্টসে মাইনর করেছেন। 
লক্ষ্মী মার্কিন যুক্তরাষ্ট্রে ইন্টেল-এ ১২ বছর ধরে অর্থ, বিপণন, ব্যবসায়িক উন্নয়ন এবং কৌশল ক্ষেত্রে কাজ করেছিলেন। তিনি ইন্টেলের সাথে কৌশলগত সম্পর্ক বিকাশের জন্য সফটওয়্যার বিকাশকারী, মিডিয়া সংস্থা এবং কন্টেন্ট সংস্থাগুলোর সাথে কাজ করেছিলেন। তিনি সেই দলেরও অংশ ছিলেন, যেটি ইন্টেলের বিনিয়োগকে আরও বড় প্রযুক্তিতে অন্তর্ভুক্ত করার কাজ শুরু করেছিল; এটি পরবর্তীকালে ইন্টেল ক্যাপিটালে বিবর্তিত হয়েছিল।
লক্ষ্মী ভারতের বেঙ্গালুরুতে ৯৪.৩ এফএম রেডিওর একটি অনুষ্ঠান "টক অ্যাট ১২ উইথ লক্ষ্মী প্রতুরী"-এর উপস্থাপনা করেছেন; এই অনুষ্ঠানে তিনি বিভিন্ন ব্যক্তিবর্গের সাক্ষাৎকার গ্রহণ করেছেন। তিনি "সান ফ্রান্সিসকো ক্রনিকল", "সান জোসে মার্কারি নিউজ" এবং "মিন্টে" নিবন্ধ প্রকাশ করেছেন। তদুপরি, তিনি জাতীয় পাবলিক রেডিওতে রেডিও অনুষ্ঠানে অবদান রেখেছেন। ২০১৪ সালে ভোগ ইন্ডিয়ার সপ্তম বার্ষিকী সংখ্যায় লক্ষ্মীকে নিয়ে লেখা ছিল, এই সংখ্যাটি নারী ক্ষমতায়নের উপর উৎসর্গীকৃত ছিল।